Leioako unibertsitatean ikasle mugimendua aktibo! : Ikasle Abertzaleak\nLeioako unibertsitatean ikasle mugimendua aktibo!\nBiharko egunerako, Ikasleon Nazioarteko Eguna, Leioako Ikasle Mugimenduak egun osoko egitaraua antolatu du. Goizean fakultateka hainbat ekimen burutuko dira eta arratsaldean, kanpus guztia batuko da herri bazkari eta ondorengo jaialdian.\n10:30tan, kontrol sozialaren inguruko bideo forum-a. Sare sozialen, kamaren… bidez, nola kontrolatzen gaituzten jorratzen duten dokumentaltxoen bidez fakultate mailako eztabaida bideratuko da. Pelikulak, “Operacion pandemia”, “La cara oculta de facebook” eta “Kamarak apurtu” izanen dira. Horrez gain, egun osoan zehar ikasle mugimenduaren inguruko erakusketa egongo da.\n10:30tan, kontrol sozialaren kontrako burrunbada, Hall-etik hasita.\n11:00tan, fakultatearen egituraketaren inguruko hausnarketa. Soziologo ezberdinen aipu, fakultateko argazki eta bideoen bidez dinamizatua.\nHorrez gain, fakultatearen inguruko argazki erakusketa kritikoa fakultateko eskaileretan. Erakusketa hau aste oso batez egonen da ikusgai.\n10:30tan, tortura kasuetan medikuak hartu beharreko paperaren inguruko hitzaldia.\nMikel Laboa plazan:\n14:00tan, KANPUSEKO BAZKARIA Mikel Laboa plazan: paella goxua, Salbadorreko eta Euskal Herriko kantautorismo saioa.\n17:00tan, Kolonbiako ikasle mugimenduarekin elkartasuna adierazteko kontzentrazio eta argazkia. “Kolonbiako ikasleekin bat. Pribatizaziorik ez!” lelopean eginen da.\n19:00tan, Ronda herriko tabernatik 7katu gaztetxera, Trikipoteoa.\n20:00tan, 7katu gaztetxean luntxa, trikitilariak eta karaokea.


Euskal musika-taldeen bideo-aurkezpenak. | MUSIKARMA\nurriak 05, 2016\nEuskal musika-taldeen bideo-aurkezpenak.\nProiektu honi esker, gaur egungo euskal musika-taldeak ezagutuko ditugu. Jarduera honetan, euskal musika-talde bati buruzko bideo bat egin beharko duzue, eta horretarako bi baliabide erabili beharko dituzue: Badok eta Biteable.\nZer egin beharko dugu lan honetan?\nBadok web-orrialdean sartu. Bertan, euskal musika-taldeei buruzko informazio asko aurkitu dezakegu, baina gu atal honetan zentratuko gara: musikariak.\nSartuko zaretenean, gustuko duzuen musika-estilo bat aukeratuko duzue (blues, rapa, triki-popa, rocka, reggaea, trikitia, ska...) eta ondoren, musika-estilo horretako musika-talde bat aukeratu.\nEta nola egingo dugu bideo hori?\nBideoa sortzeko erabili beharko duzuen aplikazioa hau da:\nZuen bideoa sortzen hasteko klikatu mezu honetan "Create a new video" eta ondoren bilatu eta klikatu "START FOM SCRATCH".\nJarraian, bideoaren izenburua idatzi zuen izenekin.\nOndoren, klikatu Get started.\nPauso honetan txantilloi bat aukeratu beharko duzue. Lerroak dituztenek testua idazteko balio dute; You image here jartzen dutenek argazkiak jartzeko balio dute.\nDiapositibak editatu beharko dituzue. Guztira 13 diapositiba izango dira eta diapositibak gehitzeko hau klikatu beharko duzue:\nHorietako bakoitzean informazio hau azaldu behar da:\ndiapositiba: musika-taldearen izena.\ndiapositiba: idatzi nongoak diren.\ndiapositiba: musika-taldeko partaideen izenak.\ndiapositiba: taldearen argazkia.\ndiapositiba: Taldearen hiru abesti idatzi.\ndiapositiba: abesti baten izendurua idatzi.\ndiapositiba: Bideoaren egileak idatzi.\ndiapositiba: zuen izenak.\nDiapositiba guztiak editatu ondoren, gustuko duzuen taldearen bideoklipa Youtuben bilatu, URLa kopiatu eta bidali nire korreora (anamusika).\nBideoaren audioa zuen korreora bidaliko dizuet; gorde ordenagailuko karpetan. Audio hori zuen bideoan jarriko duzue. Bueltatu Biteable aplikaziora eta klikatu AUDIOan zuen audioa igotzeko.\nSakatu upload a track\nBilatu audioa ordenagailuko karpetan eta igo.\nAzken pausora iritsi zarete!\nBuild my preview klikatu eta apikazioak zuen lana bideoa bihurtuko du. Listo! Ez duzue ezer gehiago egin behar. Bideoa niri iritsiko zait eta gelanaurkezpenak egingo ditugu!\nLanaren adibide bat utziko dizuet:\nEtiquetas: 6. Maila, bideoak sortu, Euskal musika taldeak, Jarduerak 2.0\nIratxeallende 2016(e)ko urriakren 5(a) 23:06\nOso ideia ona, antzeko gauza bat prestatzen ari naiz, baina Powtoon erabiliz.\nAspaldin hau eskatu nien, ta moldaketa egiten nabil. http://iratxeallend1.wix.com/6mailakolanak-2014-15#!\nNik 2. ebaluaziorako utziko dut, beraz, zeure lanaren emaitzak ikusi ahal izango dut ;)\nMusikarma 2016(e)ko urriakren 6(a) 13:03\nEa zer moduz ateratzen zaigun! Gogoratzen det iaz powtoonekin lan bat egin nahi izan nuela 3. zikloan portatilekin, baina zaharrak direnez aplikazioak ez zen kargatzen... desesperatu nintzen!(kartulinan egiten bukatu genuen :-P )Beraz, ez dut probatu, ikusiko dut ere zer moduz moldatzen diren zure ikasleak gu probatzeko, ze gogokin gelditu nintzen!\nAurten daukagu informatika gela hartuta eta aprobetxatuko dugu bideoak sortzeko. Ea zerbait kurioso ateratzen zaien!\nSarah Castella 2017(e)ko abenduakren 29(a) 10:27\nLooking for a way to convert YouTube videos to Mp3? Then FvdTube is for you. It is an excellent online platform for converting YouTube videos to Mp3, as well as, you can download songs directly. With this platform, you can not only download Mp3 songs but also you can download HD quality videos for absolutely free. https://goo.gl/DKW7RC\nMUSIKAREN HISTORIA: musika idazkuntzaren hastapena.\nErrealitate birtuala. Sketchfab.\nMoby. “Are you lost in the world like me”\nPraktika erritmikoa: beltza eta bere isiltasuna.


Joseba Egibar: "Oñatiarrentzako herri proiektu integrala eskaintzen du EAJk" - Oñati - Goiena.eus\nUdal eta foru hauteskundeak eta Europakoak (2019)\nJoseba Egibar: "Oñatiarrentzako herri proiektu integrala eskaintzen du EAJk"\nAitziber Aranburuzabala Juldain 2019-05-22 13:42\nGipuzko Buru Batzarreko presidente Joseba Egibar Oñatin izan zen atzo, Deba-Urola barrutiko zerrendaburu Maria Eugenia Arrizabalagarekin batera, eta alboan izan zituzten herriko zerrenda-kideak ere.\nAzken urteotan EH Bilduk bertan gobernatu eta gero Oñatik paralisi egoera bizi duela azaldu zuen Egibarrek, eta hortik irteteko beharra azpimarratu zuen: "Herri bezala lokartuta gelditzen bazara, etorkizunerako aukerak galtzen ari zara, eta herri batek aurrera egin dezan erabaki estrategikoak hartu behar ditu". Ildo horretatik EAJk gobernuan izan den urteetan hartu izan dituen erabakiak goraipatu zituen: "Zorionez 1977tik gaur egun arte, EAJren eskutik erabaki estrategiko asko hartu izan dira Oñatiren mesedetan".\nHorren harira, EAJ alderdiaren proiektua bi zutabetan oinarritzen dela gaineratu zuen Gipuzko Buru Batzarreko presidenteak: sozio-ekonomikoa, batetik, eta politikoa, bestetik, eta bi zutabe horien uztarketa urteetan zehar egin eta eman dela EAJren eskutik.\n"Ilusioz eta proiektu sendoarekin"\nOñatiko EAJko alkategai Ainhoa Galdosek herrian aldaketa emateko ilusioz daudela azaldu zuen; "ilusioa kemena eta lanerako gogoa uztartzen duen giza-taldea" osatu dutela, eta "pertsonak erdigunean jartzen dituen proiektu sendoa dutela. Bukatzeko, bakoitzak bereari eutsiz baina besteena errespetatuz lasaitasuna eta patxada aldarrikatu zituen.


Jon Agirre IKT: ORDENAGAILU BATEN ATALAK\nOrdenagailu baten osagairik garrantzitsuena dira prozesadoreak. Gailu teknologiko guztietan presente dira; tabletetatik hasita, bideo-joko eramangarrietara, denek dute bat gutxienik. Urteen poderioz, Intel lerrokoak egin dira guztietan ezagunenak, PC mahai gainekoei esker.\nGaztetxoak beldurtzeko esaeren kutsua dauka Intel inside edo Intel ordenagailu barruan dioen leloak. PC bat inoiz erabili duenarentzat ezaguna, maiz erabiltzeko beharra edo gogoa dutenentzat subliminala, Intel etxekoek x86 arkitekturadun prozesadoreekin marka ezarri dute historian. Beste ekoizle guztiekin lehian gailenduz, merkatuan nagusitu, eta etxeetako nahiz enpresa munduko ordenagailu gehienen kalkulu arduradun bihurtu dira ondoz ondoko x86 Intel prozesadore kateak.\nEsan gabe doa ordenagailuaren ataza guztietarako ezinbesteko elementua dela prozesadorea; haren burmuina, alegia. Konputagailuaren programetan dauden aginduak interpretatu eta datuak prozesatzen ditu. Egun hedatuena den prozesadorearen aurretik beste batzuk izan ziren. Gaurko informazioaren gizartearen oinarriak finkatu zituzten horiek.\nMugarria izan zen lehendabiziko makina programagarria, Joseph Marie Jacquard frantziarraren makina ehungilea izan zen, 1801. urtekoa. Eginbeharrak automatizatzen aurrena izan ez arren, lehena izan zen hainbat patroiri jarraitzeko gaitasuna zeukana. Txartel zulatuak erabiltzen zituen mekanismoak, ehunaren gainean hainbat patroi josteko. Marka da, beraz; kontuan hartzen bada txartel zulodunen sistema berregingo zutela egungo prozesadore modernoetarako euskarri gisa, 150 urte geroago.\nIndustria Iraultzaren ondoren, herrialde boteretsuenek liskarra usaindu zuten luze gabe, eta informazio kopuru handiak arin tratatzeko balioko zuen teknologia garatzeari ekin zioten. Informazio hori etsaiari lapurtu eta deszifratzea edo norbere iturriak ezkutuan aliatuari iritsaraztea zen xedea. Horrela, informazioa formatu batean gorde eta egitura batean antolatzeko prestaketak egin beharko ziren, geroago aztertzeko.\nHorrela, egun balizkoa den Von Neumann egitura jaio zen 1945. urtean. Era horretara lortzen da makinak ondoz ondoko agindu zerrenda bati erantzutea. Hiru oinarrizko elementu behar ditu: kalkuluak egingo dituen unitatea edo prozesadorea, informazioa gordeko duen euskarria edo memoria, eta erabiltzailearekin komunikatzeko sarrera/irteera gailuak.\nHasierako ordenagailu haiek hainbat gela betetzen zituzten, eta aldi berean lan egin behar zuten langile asko behar zituzten egoki funtzionatzeko. Unibertsitate gutxi batzuen eta armaden altxorrak ziren; etxeetan erabat ezezagunak, hortaz. Horietako bat ENIAC izenekoa zen, zeinek 27 tonako eta 167 metroko azaleran 6.000 erreten zituen, langileek eskuz abiarazi behar zituztenak. 160 kilowatt potentzia behar zuen segundoko 5.000 batuketa edo 357 biderketa egiteko, Wikipedian irakur daitekeenez.\nHutseko balbulak oinarri izateagatik, lehen belaunaldi horrek gabeziak zituen datuen fidagarritasunean eta iraunkortasunean. Ondorengo jauzia nabarmena izan zen, beraz: transistoreak, biltegiratze magnetikoa (disko gogorrak) eta aurreneko sistema eragileak agertu ziren. Kontu horietan lanean denbora zeraman IBM etxeak ordurako, eta garai bakoitzari dagokion testuinguruan, inoiz kaleratu den gailurik aurreratuena plazaratu zuen orduan: IBM 7090, historiako lehen transistoredun prozesatzeko unitatea.\nIntel x86 prozesadoreak\n1971. urtean lehenengo prozesadore komertziala kaleratu zuen Intelek, 4004-a. Hasieran kalkulagailuetan erabiltzeko zena ondoren etorriko ziren prozesadoreen abiapuntua bilakatu zen. Hala, 1979an Intel 8088 kaleratu arte ez zuten asmatu benetako mahai gaineko ordenagailu batentzat prozesu unitatea jendartera aurkezten. IBM izan zuten bidelagun marka horretan.\nx86 arkitektura asmatu zen horrela, informazioaren gizartea eta haren hedakuntza ulertzeko ezinbesteko mugarria dena. Horren ostean iritsiko zen IBMren PC edo mahai gaineko ordenagailuen eztanda: 1990eko hamarkadara arte irtengo ziren elkarren segidan i186, i286, i386 eta i486 ordenagailu prozesadoredunak, eta etxeetara iristen hasi ziren. 1993an egun ezagunak diren Pentium izenera lotu zen Intel. Azken urteetan, eraginkortasunean (Intel Atom seriea) eta prozesadorean irudi txartela integratuta dakarten txipen garapenean dabiltza buru-belarri lanean.\nUrteen poderioz, x86 txipek erakutsi dute errendimendu aldetik oso boteretsuak diren prozesadore multzoa direla. Baina berriki, ARM arkitekturarekin alderatuta, kontsumo handia daukatela erakutsi da. Horiek tableten eta netbook-en merkatuan indartsu sartu dira, gailu txikietarako merkeagoak eta eraginkorrak diren alternatiba gisa. Ordenagailua erosteko garaian, beraz, asko dira ARM aukeraren alde egiten hasitakoak. Hala ere, uste horien aurka ikerketa batzuk argitaratzen hasi dira, eta horien arabera, Intelen Atom txip txikienak ARM arkitekturako baliokideen energia gastuak hobetzen ditu. Argi dago erabiltzailea izango dela lehia horretako onuradun nagusia.\n1-Jabea: ez dauka jaberik, baina enpresa batek permisuak ditu aldaketak egiteko eta remodifikatzeko.\n2- Alde onak:\nAskatasuna. Linux-disko gehienak libreak dira..... erabiltzaileek ez dute kopia bat ordaindu behar, baina hau Linux-erabiltzaileek gozatutako askatasunaren itxura bat da bakarrik.\nLinux instalatzea erraz da. Adibide askotan, Linux zure ordenagailuan instalatzea Windows istalatzea baino errazagoa da.\nLinux oso egonkorra da. Modu arraroan Linux-sistemak eroriri egiten dira, eta egiten dutenean, normalean sistema osoa ez da jaisten.\nTipikoki Linux ez dabil astiroago pixkanaka. Windows ez bezala, Linux-eri ez dizkio spyware-arekin, birusak, trojanoak, etab. eragiten. Normalean birus mota hauek ordenagailu baten errendimendua gaitzi egiten du\n3- Alde txarrak:\nLinux-erako hardware-gidari periferikoen hautaketa txikiago bat dago. Nahiz eta Linux-eko hardwareko gidari berri asko etengabe gehitu, Windows-ekin konparatuz Linux-eko hardware-gidari periferikoen (inprimagailuetarako, eskanerretarako, eta beste tresna batzuetarako) hautaketa txikiago bat dago.\nLehen esan dugunez Linux oso astiroa da. Linux Windows XP baino astiragoa da bere dispositiboan.


Ehun txirrindulari inguru bilduko ditu irteeran zapatuko bizikleta jaitsierak | El Diario Vasco\nAlto-debaEhun txirrindulari inguru bilduko ditu irteeran zapatuko bizikleta jaitsierak\nEhun txirrindulari inguru bilduko ditu irteeran zapatuko bizikleta jaitsierak\nJOSEBA LEZETA ANTZUOLA. Miércoles, 5 julio 2017, 08:21\nAntzuolako bizikleta jaitsieraren lehen edizioa jokatuko da zapatuan goiz eta arratsaldez. 80-100 parte-hartzaile etortzea aurreikusi dute antolatzaileek. Pagamenditik irten eta trenbideraino helduko dira. «Kilometro bat eta 900 metro dira guztira», diote ekitaldiko arduradunek.\nGoizez, bederatzi eta erdietatik hamabi eta erdietara bitartean, entrenamenduak izango dira. Arratsaldez bi saio ofizial dituzte, hiruretan lehena eta bostetan finala. Euskadiko Openerako puntuagarria da lehiaketa.\nParte hartzeko 20 euro ordaindu behar ditu txirrindulari bakoitzak. Oerlikon enpresaren aparkalekuan hartuko dituzte izenak. Ibilgailuen-tzako aparkalekua ere bertan jarri dute.\nJaitsiera bukatu eta sailkapenak osatu ostean, Herriko plazan egingo da sari banaketa. Menditik kalera eramango dute horrela ekitaldia.\nHurrengo egunean, domekan, beste txirrindulari proba bat jokatuko da Antzuolan, errepidekoa hain zuzen, Iñaki Leteren oroimenezkoa. Goizeko bederatzi eta erdietan hasi eta eguerdiko hamabi eta erdiak aldera amaituko da.\nMairuaren Alardea prestatzeko aurreneko entseiuak burutuko dira gaur arratsaldean, taldeka lehenik eta batera ondoren. Hona gaurko egitaraua: bostetan, haurren abesbatza udaletxean; sei eta erdietan. mairuaren musikariak Torresoroan, danbor-jotzaileak udaletxean eta buruzagia, mairu erregea, mairuaren guardia, estandarteduna, banderaduna, gastadoreak eta ofiziala Olaranen; zazpi eta erdietan, azkenik, entseiu nagusia guztiak batera direla Herriko plazan.\nGaur zortzi zazpietan egingo da bigarren entseiu nagusia.\nYa está abierta la piscina municipal del polideportivo Garazi Estebez finaliza segunda en la Copa de España


Lau saltsa zure barbakoetarako - Mercadona\nUda garai ezin hobea da familiarekin edo lagunekin kanpoan bazkari bat antolatzeko. Uda honetan barbakoaren bat egiteko asmoa baduzu, saltsa bikainak prestatzen erakutsiko dizugu, mahaikide guztien gozagarri.\nHona hemen gure proposamenak: barazkiak hur-kurruskariarekin, platano- eta curry-saltsarekin, jogurt-saltsarekin edo limaz, ezkaiz eta pinaziz egindako ozpin-olioarekin. Lau saltsak ezin gozoagoak dira, eta ukitu originala emango diote zure barbakoari.\nIkusi barbakoarako lau saltsen errezetaren bideoa\n4/8 lagunentzako osagaiak:\n50 g ogi integral\n50 g hur txigortu\nBaratxuri-atal erdi bat\nPlatano- eta curry-saltsa\nLight gazta, 150 g\n15 g perrexil fresko\nCurrya, nahi adina\n2 jogurt greko\nLima, ezkai eta pinazidun ozpin-olioa\n15 g ezkai lehor\n50 g pinazi iberiko\nTxerri-azpizun medailoi marinatuak\nBaserriko oilaskoaren hanburgesak\nSua pizteko pastillak\nIkusi errezeta gozo-gozo hau nola prestatu behar duzun, pausoz pauso\n1. Irabiagailu batean, nahasi ogia, baratxuria eta hurrak\n1. Irabiagailu batean, nahasi gazta, bananak, lima, perrexila, currya eta gatza.\n2. Irabiatu, saltsa homogeneo bat egin arte.\n1. Moztu luzokerra kubotan.\n2. Jarri bol batean jogurtarekin.\n3. Gehitu piperbeltza, gatza eta olioa..\nLima, ezkai eta pinazidun ozpin-oliorako\n1. Gorritu pinaziak.\n2. Jarri bol batean olioarekin.\n3. Gehitu ezkaia eta lima, eta nahastu dena.\n1. Piztu barbakoa eta erre barazkiak.\n2. Gehitu hur-kurruskaria tomateei.\n3. Gehitu platano- eta curry-saltsa kukuluei.\n4. Kendu azala berenjenari eta gehitu jogurt-saltsa.\n5. Ondu azenarioak eta piperrak pinazidun ozpin-olioarekin.\n6. Bota gatza azpizunari eta oilaskoari\n7. Egin brotxetak lukainkekin\n8. Erre haragia, behar den neurrian\n9. Barazkiekin eta saltsekin zerbitzatu\nEta barbakoaren ondoren, zer iruditzen izozki batzuk? Gure gaileta eta kakaozko bonboi-izozki miniak benetako gutizia dira.\nGaileta eta kakaozko bonboi-izozki minia, udako gutizia freskagarri preziatuena\nUrtea joan eta urtea etorri, bazkalosteak alaitzen dizkigute Gabonetako gozokiek. Beren hitzorduari hutsik egin gabe etortzen dira turroiak, polboroiak, mazapanak, bonboiak eta trufak, eta alaitasuna ekartzen diete handi nahiz txikiei. Eduki itzazu prest Gabonetarako. Eta balio dezatela bizitza pixka bat gozatzeko...\nGabonetako Gzoki-aukera zabala Mercadonan\nPolboroiak eta mazapanak soltean


“Lan honek hiri bazterra ulertzeko gako teoriko, kontzeptual eta praktikoak eskaintzen ditu” :: Buruxkak Liburutegi digitala\n“Lan honek hiri bazterra ulertzeko gako teoriko, kontzeptual eta praktikoak eskaintzen ditu”\n“Paisaia-ikuspegia eta haren lau dimentsioak” Maider Uriarte Idiazabalen tesian oinarritutako liburua argitaratu du UEUk. Anartz Ormaza Ugalde eta Leire Milikua Larramendik hartu dute liburua editatzeko ardura. “Ohore bat izan da” eurentzat Uriarteren gertukoek egindako proposamena.\nMaider Uriarteren tesia dago liburu honen oinarrian. Zer esan nahi du liburu honek zuentzat?\nLiburuaren hitzaurrean ere aipatzen dugu, guretzako ez da erreza hitzak topatzea liburu honetan jarduteak sorrarazi digun sentipena adierazteko. Maiderrek bere tesiarekin liburua argitaratzeko asmoa izan bazuen eta hortaz, guretzako esanahi handiko liburua da, inolako zalantzarik gabe. Maider laguna genuen, lagun mina. Bere gertukoek bere tesia oinarri moduan hartu eta liburu hau editatzeko proposamena luzatu izana ohore bat izan da. Ardura handiz hartu dugun lana izanik, hasieratik Maiderri egiten diogun eskaintza moduan sentitu izan dugu.\nHiri-bazterreko paisaia du aztergai. Lan honek hiri-bazterreko paisaien izaera ulertzen lagun dezakeen tresna izan nahi du. Hiri bazterra ulertzeko betaurrekoak aldatu behar dira?\nBai, noski. Azken hamarkadetan fokua hirian bertan jarrita egon da, honen bazterrari ia erreparatu ere egin ez zaiolarik. Hortaz, lan honek hiri bazterra ulertzeko tresna erabilgarri izateko funtzioa betetzen du zentzu horretan; gako teoriko, kontzeptual eta praktikoak eskaintzen dizkigu.\nMaiderren tesiak paisaia-tipo horren berezko izaera eta irudikapen berriak aldarrikatzen eta bilatzen ditu; iruditegi kolektiboan ezarrita dagoen irudikapen generiko eta negatibo hori gainditu ahal izateko, hura nola osatu den aztertuaz. Berezko izaera horren indarguneak bilatu ahal izateko paisaia-ikuspegi anitzeko eraikuntza soziokulturala interpretatzen du. Horretarako kasu aproposa dela uste da Bilboaldea eta haren mendialdeko hiri-bazterreko paisaiak (HBP), edo, paisaia baztertuak.\nHartara, HBPak hiritartzearen egitura eta elementuak dituela onartzen da (geruza aniztuna, eta hiriaren hedapenaren eta egituraren parte dena), eta konstruktibismotik aztertuta eraikuntza materialagatik bakarrik ez, eraikuntza kontzeptual eta diskurtsibo baten ondorioz eraiki den paisaia bat dela ere onartzen da. Gizarte-eraikuntza prozedura horrek sortu dituen elementu eta geruzen ulermena dakar, beraz, burutu den ikerketak.\nPaisaiaren lau dimentsioak hartzen ditu kontuan Maiderrek proposatutako tresna horrek. Zeintzuk dira lau dimentsio horiek?\nMaiderren tresnaren ekarpenik garrantzitsuenetakoa zera litzateke: orain arteko paisaiaren teoria konstruktibistek ezarritako adierazle eta egiturak bildu egiten dituela paisaia-ikuspegia tresnak. Izan ere, paisaiaren ikerketa-esparruan konstruktibismotik lan asko egina da dagoeneko (eta maisuki jasoak daude Maiderren tesian), baina kasu horietan, dimentsioak modu isolatuan aztertzen direla esan daiteke. Proposatzen den paisaia-ikuspegia tresnaren bitartez, ordea, lau dimentsioak argi bereizteko saiakera eginez interpretazio sistematiko bat proposatzen da.\nDimentsioak honakoak dira: Ideia, Irudikapena, Agentzia eta Elementuak.\nIdeiaren bitartez lurralde batekiko jarrera eta jarduera bat definitzen da. Teorian Denis Cosgrovek (1998) paisaiaren definiziotzat proposatutako «ikusteko modua»-tik eratorria dago ideia dimentsioa.\nLurraldearen Irudikapenak paisaia-ikuspegi bat ordezkatzen du, zeinak egitasmo eta helburu batzuek zuzenduta lurraldearen elementu batzuk aukeratzen baititu haren ulermen partikular eta eraikia egin ahal izateko. Irudikapen horiek diotena bezain garrantzitsua da ezkutatzen edo arbuiatzen dutena paisaiaren ikuspegia zein den ezagutzeko, baita oinarrian dagoen ideologia zehazteko ere.\nAgentziak paisaia-ideia konkretu bat jendarte, komunitate edo norbanako konkretuekin lotuko du. Baita horietako bakoitzaren testuinguru zehatzagoarekin ere.\nPaisaia-ideiak helburu ezberdinen arabera elementu batzuk proposatuko eta diseinatuko ditu; lurraldearen analisiaren arabera aukeratutako tokian kokatzeko. Paisaia-ideiaren azken helburua dira elementuak, eraikiak edo planifikatutako egoerak izan daitezkeenak.\nPaisaia eraikuntza moduan aipatzen da\nAurreko dimentsioen ekarpenak kontuan hartuz, paisaia-ikuspegia tresnaren bidez onartu egiten da paisaia eraikuntza soziokulturala dela. Dokumentatutako gizarte-eraikuntzen interpretazioa da paisaia ikuspegi tresnaren Bilboaldeko hiri-bazterreko paisaia menditsuen aplikazioa.\nAplikazio hori nola gauzatu den azaltzerik bai? Eta zeintzuk izan diren emaitzak?\nLan honetan, paisaia-ikuspegia tresna eta Bilboaldeko ikerketa-kasua konbinatu dira, interpretazio-metodologiaren proba egiteko. Horretarako, bi eszena berezitu dira: batetik, paisaiaren interpretazioa, landa-lanaren bitartez garatua (23 txango egin ziren autoz, autobusez, trenez, metroz, bizikletaz zein oinez); eta, bestetik, paisaiaren ulermena, artxiboetara joaz egiten dena.\nLehenengo eszenaren emaitza, sei ikuspegi bidezko interpretazio espekulatiboa, 7 mapatan irudikatua da: 0-Mendi Tradizionala, 1-Mendia Baliabide (1.1 M.B. Meatzaritza eta 1.2 M.B. Basogintza), 2-Mendia Oztopo, 3-Mendi Erabilgarria, 4-Mendi Berdea eta 5-Mendia Bizileku (5.1 M.B. Formala eta 5.2 M.B. Informala). Sei mendi ikuspegi bidezko interpretazio hori atzera begirako berreraikuntza moduan ulertu daiteke, paisaiaren garapenaren eta egituratzearen espekulazio onargarri bat egiten duelako. Hala ere, ikuspegi konstruktibista baten bidez paisaiaren osaera ulertu nahi zenez, landa-lana artxibo-lan batekin osatu zen. Bertan, mendi bakoitzaren 4 dimentsioak aztertu ziren modu sakonagoan. Lehenengo eszenan lurraldea baldin bazen datu-base enpirikoa, bigarrenean agiriek hartzen dute rol hori. Hortaz, esan daiteke ikerketa-kasua lurraldean eta haren elementu fisikoetan bakarrik ez, elementu horien inguruko agirietan eta errepresentazioetan ere gorpuzten dela.\nBigarren eszenaren aurkikuntzak batik bat paisaiaren osaeraren joerak eta egiturak dira, paisaia-ikuspegien artekoak, baita dimentsioen barnekoak eta artekoak ere. Esan daiteke, ikerketa-kasuaren berezitasunak azaltzen direla emaitza horietan, baina tesiaren ekarpen gisa uler daitezke, era berean. Izan ere, tesiak proposatzen duen teknika interpretatzailearen ahalmena balioztatzeko ahalmena dute, baita paisaiaren izaera ulertzeko proposatutako tresnaren erabilerak duen potentziala adierazteko ere.\nEta zeintzuk ateratako ondorioak?\nBatetik, dimentsioei dagozkien aurkikuntzek kasuaren informazioa soilik dakarte, baina bilatutako joerak paisaiaren hainbat alderdi ezagutzeko baliagarriak dira: paisaiaren irudikapen motak aurkitzeko, paisaia eraldatu duten agente nagusiak eta horien izaerari buruzko datuak jasotzeko, agenteen profila zehazten duten dikotomien bitartez gaur egungo erabaki-hartze arazoak identifikatzeko, eta paisaiaren proiekzio kontzeptualen eta benetako burutze fisikoen arteko harremanak ulertzeko.\nBestetik, dimentsioen arteko gainjartze-joerek paisaiaren eraikuntza eta garapenaren informazio partikularra dakarte, era berean. Gainera, paisaiaren osaeraren ildo ezberdinak adierazten dituzte.\nBestalde, nolabait frogatu da hiri-bazterreko paisaien egungo izaera eta osaeraren erantzukizuna dutela hainbat erabaki independentek sortutako eragin fisikoek zein diskurtsiboek ere. Hots, paisaiok zoriz osatu egin direla, zatika alegia.\nNolanahi ere, paisaia-ikuspegiei dagokienez, horien arteko konbinazioek lurralde mota hauek modu integralago batean planifikatzeko aukerak adierazten dituzte, egungo egoeran dauden loturak aintzat hartuta, eta formulatu gabeko ikuspegiek espero ez ziren mendiaren bestelako ulerkerak adierazten dituzte; etorkizunerako egoerak proiektatzean hiri-bazterreko mendiek —edo beste lurralde mota batek— onar ditzaketen eta frogatu/porrot egindako/arrakastatsu izandako aukera sorta zabalagoa adierazten dutelarik.


«Parekidetasunaren aldeko keinuak ugaritzen dira urtero»\n| Gizartea | Berria\nHondarribiko alardea. Oihana Etxebarrieta. Jaizkibel konpainiako kapitaina\nItxaropena piztu du alarde baztertzailearen aldeko zenbait gaztek sinatutako agiriak. Jaizkibeleko Oihana Etxebarrietaren ustez, azken urteetako «bilakaera historikoaren» ondorio da manifestua.\nZerbait aldatu da Hondarribiko alardearen auzian. Emakumeek parte hartzeko duten eskubidearen alde azaldu dira alarde «tradizionalaren» inguruko zenbait pertsona. Jaizkibel konpainiako kapitain Oihana Etxebarrieta (Hondarribia, Gipuzkoa, 1987) pozik dago, «herriko pluraltasunaren isla» delakoan.\nZer iritzi duzu alarde baztertzailearen aldeko gazte batzuek kaleratutako idazkiaz?\nJaizkibelentzat albiste pozgarria da, guztion alardearen bidean aurrera urrats bat delako. Horrez gain, pertsonalki, oso keinu hunkigarria izan da niretzat, sinatzaileak nire adin bertsukoak direlako, edo gazteagoak; lagunak edo ezagunak dira horietako asko.\nBelaunaldi aldaketa faktore erabakigarria da jarrerak hurbiltzeko tenorean?\nBaietz uste dut. Herriko gazteen artean, oso zaila da Jaizkibelekin ateratzen den pertsonarik ez duen kuadrillaren bat aurkitzea. Gaur egun, ohikoak dira nahasketa eta ezberdinen arteko harremanak. Jaizkibelek espazioak irabazi ditu pixkanaka, eta horren ondorio nagusia da alde bateko zein besteko jendea elkartzen dela, hitz egiten duela eta analisi partekatuak egiten dituela. Hortaz, herrian ditugun harremanen isla da gazte talde horrek kaleratu duen manifestua.\nIzan ere, agirian islatzen den jarrera hori ez da ezerezetik sortu, ezta? Bilakaera baten ondorio ere bada.\nBai. Urtetik urtera, ugaritu egin dira alarde parekide baten aldeko keinuak: gero eta jende gehiagok parte hartzen du Jaizkibelen desfilean, gehiago dira, halaber, begiratzen eta txalotzen gaituztenak... Gauza bat da kale nagusian gertatzen diren istiluak eta askatasunaren aurkako erasoak; baina oso bestelakoa da herrian urtean zehar daukagun harremana. Garai bateko alardeetan, esaterako, Jaizkibelekook ez ginen ausartzen konpainiaren jantziekin kalera ateratzera ere: etxe batean elkartzen ginen denak, arropaz aldatu eta kalera ateratzen ginen. Orain, aldiz, arazorik gabe ibiltzen gara: kolore bateko zein besteko zapiak ikusten ditugu elkarrekin solasean ari diren pertsonen artean, txapel gorriak eta beltzak nahasten dira kaleetan...\nUrteetan eginiko pedagogia lanaren fruitua da hori?\nJaizkibelen beti saiatu gara argudio faltsuak eta gezurrak desmuntatzen, jendeari erakutsi diogu nortzuk garen eta zer egiten dugun, eta, apaltasunetik, lan horrek eragina izan du. Jendeak ikusi du beste konpainia bat garela, eta egiten dugun bakarra dela musika jotzea, desfilatzea eta gure herriko festetan gozatzea. Parekidetasunez, baina gozatzea.\nIkuspuntu hori, baina, ez da Alarde fundazioarena...\nOrain arte, Alarde fundaziokoak ez dira gai izan errealitateari zuzenean begiratzeko, ezta euren aldeko jende askok esaten diena entzuteko ere. Horren erakusle dira manifestua sinatu duten pertsona guztiak. Jendeak, finean, bestelako gogoeta egiten du alardearen inguruan. Eta, bilakaera horren aurrean, zein izan da fundaziokoek erakutsi duten jarrera? Inposizioak ezartzea, arauak zorroztea eta Jaizkibelekiko harremanak gehiago gogortzea. Era horretan, bizkarra eman diete euren taldeko askori ere. Anakronismo hutsa da.\nGatazka enkistatzea ekarri du jarrera horrek?\nOrain arte, gatazkaren ikuspuntu zehatz bat inposatu nahi izan digute. Horren arabera, auziaren oinarrian dago bi alde monolitiko eta itxiren arteko eztabaida, besterik ez. Ikuspegi sinplista hori deuseztatu behar dugu: hau ez da Alarde fundazioaren eta Jaizkibelen arteko ika-mika. Hau da herriak eztabaidatu eta konpondu beharreko zerbait, eta, herrian, iritzi eta jarrera ugari daude. Alarde fundazioak ezin du herriaren iritzia ordezkatu, eurena ez baita alardea ikusteko modu bakarra. Ez. Herria askoz pluralagoa da, eta auzia konpondu nahi badugu, aintzat hartu beharko dugu hori ere, herritarren parte hartzea bermatuz. Horregatik, guretzat oso pozgarria da ñabardurak azaleratzen hastea. Idazkia sinatu duten gazteei eskua luzatu diegu jada hitz egiten hasteko eta parte hartzea sustatzeko.\nEdukiarekin bat eginik ere manifestua sinatzera ausartu ez diren pertsonak aipatzen dira gazte talde horren testuan. Nola hasi beldurra eraisten?\nOrain egin duten bide beretik, hain zuzen. Elkartasunez. Elkarri entzuteko errespetua eta besteak ez epaitzeko borondatea erakutsiz. Beldurrari aurre egiteko tresna da elkarrekin gaudela sentitzea eta ulertuko gaituen norbait alboan dugula jakitea.\nHondarribiko Udalak adierazi du «errespetuz» hartu duela idazkia, baina ez du konpromisorik agertu. Gizartearen atzetik doa administrazioa?\nOso atzetik, bai. Halako manifestu bati errespetua adieraztea eta ezer ez esatea gauza bera da. Zer esan behar zuten bada, erabakia ez dutela errespetatzen? Horixe besterik ez genuen falta! Gakoa da jakitea udalak zer egingo duen aurrerantzean: elkarrizketen sustatzaile den neurrian, prest dago eskaera hori aintzat hartzeko eta bestelako jarreren parte hartzea sustatzeko? Hori argitu beharko luke udalak.\nTanta bakoitzak laguntzen du olatua sortzen, eta argi dago berdintasunaren olatua geldiezina dela. Euskal Herriko hamaika tokitan ikusi ditugu ereduak, eta uste dut jarrera honek segida izango duela Hondarribian ere. Manifestuaren sinatzaileek gutuna helarazi diote Alarde fundazioari, eta orain haiei dagokie hurrengo fitxa mugitzea.\nPolitikariak ez dira batu alardean irteteko «eskubidea» defendatzeko


Non jakin dezaket hobeto. (Neskak, lagunak, eskola) - BIDEO-TXATA. Online Dating!\nNon jakin dezaket hobeto. (Neskak, lagunak, eskola)\nBat harrapatzeko motela, irribarrez arrotz,"Mutilak kalean"\nJoan nintzen eskolara, naiz oso lotsatia da, eta ez naiz zaharra nahikoa dantzalekuak, eta abarAgian, non bizi zaren da bilera bat, leku bat non beti asko bete gazteak. Bada, beraz, ez joan, baina behin bakarrik pare bat lagunekin. (: ez baduzu egin hau, adibidez, igerileku batean edo laku, agian, hainbat aldiz mutilak batera elektronikoz errekurtsoa. ez duzu ez bada jakin zer esan,"hobe bat Aurkitzeko lagun, ez izan lotsati hori da agian lagunduko dizu."(Beraz, lotsa, zoritxarrez, oso txarra da.\nOndoren, eskatu autobus bat denbora, ordubete, eta abar\nSinatzeko, baina hain garrantzitsua da etorri kirol kluba, baina hau da, delako, ez bakarrik neska. Aurretik esan bezala, praktikan dena da, azken batean, duzu bakarrik joan, nahiz eta gainditu behar duzu zeure burua. Gupidagabea eta ireki bataila erdia da). Zorte ona igerilekua, klub, kirol, etapa club, taberna, lagunekin beste ikastetxe nork egin behar du, eta esan Gizonezkoa lagunak eta eraman zurekin. Beno, besterik ez naiz aldatzen eskolak neska. Arazoa da hori izan nahi nuke mutil bat edo, besterik gabe, lagun bat. Baina, geroztik ari naiz nire onena. Naiz nahiko lotsatia naiz eta ez nahi duten disco.\nNaiz, beraz, aurrera begira lortzean larri batzuk erantzun.\nEmakume bat naiz eta Urte zaharra. Nahi dut mutil bat edo, besterik gabe, lagun ona. baina ez dakit, ez dut ez dakit. adibidez, non, batez ere, you guys jakin liteke. Naiz bera klasean. Bestela, jakin ahal izango duzu, inork ez daki, inork ez duelako da benetako. erraza roll deitu. Nola ez duzu jakin zenbat mutilak ezagutzen? Q: Hey, me da eta nahi dut ona mutilak jakin, zeren eta, beraz, orain arte besterik ez dut esperientzia txarra izan. Oraindik ez dut joan disco, baina oraindik nuke maitasuna norbait aurre egiteko. Era berean, I am oso lotsati eta, beraz, ez da pertsona gazte bat. Ezin duzu eman dit iradokizun batzuk? Eskerrik asko behin rattle.\nHi guztiontzat, ez dut utzi fun, baina oraindik nuke nahi emakumeek betetzen.\nEzin duzu eman dit aholku batzuk non ezin dut ezagutu Ona Donna gain disco? Uste dut bat nesken eskola bat edo neska' barnetegi. Zoritxarrez, ez dago informazio asko web orrian: (ez dut irakurri duten neskak ezin hobeto ikasten gabe mutilak. Duzun jakin, bada, hori egia da. Ez duzu edozein inor ezagutzen-edo, nahiz eta nesken eskola? Me harremanetan jartzeko, mesedez, erantzun artean) Me, eta I eta arazo txiki bat daukat. Nago bat bertaratu nesken eskola, gisa egiten aritu naiz urte askotan beharrik gabe harremanetan benetako mutiko bat. Bai, baina, halaber, antzeko zerbait"Nerabezarora-esque"dela badaki kontrako sexuaren, edo. Ondoren, ezin dut gutxienez nire lagunekin ospatzeko eta galdetu mutil horri buruz, baina ez da beste aukera bat. Kaixo, ez dut asko lagun onak, eta bakarrik horietako bi dira mutilak. Nahi nuke, jende berria ezagutzeko eta, agian, lagun berriak egiteko, baina bizi naiz, herrialde batean, non ezagutzen dut ia denek. Hemen ahal izango duzu igeri Nilo edo paseo bat joan Parkean edo edozein dela ere, baina benetan duzu jakin me, ez dut atsegin egin, orduan ezagutzen duzu jendea, naiz ere nahiko lotsatia. Agian lagundu ahal izango duzu me. Bizi naiz, herri txiki bat pobrea, konexioak, eta ahal izango duzu, ia bete guys hemen ezagutzen duzula, ideia bat duzu nola onena betetzen mutilak. Nahi nuke batzuk mutil lagun izan.\nAberatsa zuen nirekin.\nNahi dut hori, zeren eta ez dut inolako gizonezkoa lagunak, nahiz eta ez zait axola horiek. Asko neskak nire klase daki zer buruz entzun dute jendea, eta, gutxienez, mutiko bat. Nire galdera da, nola ez, mutilek i zion jakin, nahiz eta ez zuen oso lotsatia da eta ez du sartu nahi, bideo-txata edo beste edozer.\nKaixo, jakin nahi nuke nola eta non ona mutilak ezagutu eta zer mutilak neskak bezala, beraz, askoz ere) eskerrik asko Aldez aurretik Lenaus bat izatea asko txarra esperientziak bildu harreman gutxi.\nBeraz, nahi nuke iristeko batzuk gehiago mutilak jakin bat ona eta sakona adiskidetasuna, f entzun daitezke sortu gabe harreman bat. Arazoa da hori izan dut, nesken eskola joan behar dut, eta izan dut, beraz, apur batekin harremanetan mutilak nire adina. Orduan izan nuen mutiko bat aurkitu dut, ezin zuen lagundu dit, eta horrek egiten dit konturatzen, nahiz eta zuen lagun bat besterik ez, niri galdetuz, ez harreman bat. Nolabait, badira hainbat ezaugarri hori hitz egiten da. Eskertuko nuke zure erantzunak Eskerrik asko Kaixo dut Naiz joan disco, nire lagunak gero eta gehiago, maiz, azkenaldian, batetik Sera. Nire girlfriends dute mutil-laguna, baina ez dut egin. Zuk nahi nuke jakin. Baina ideia ez daukat zer egin edo esan. Geroztik nago, nahiko lasaia eta gordeak pertsona, hau aurkitu dut bereziki zaila. Ez duzu edozein aholku edo ideiak niretzat? Eskerrik asko, ez dut eskolara joan, eta ez dut ez dute edozein harremanetan mutilak, edo naiz mutil lagun (Nola egin dezaket dut, norbait buruz daki non eta nola konfiantza jakin onena pertsona. Ona mutil harekin bat duzu larriak elkarrizketa eta abar.\nDut eskolara joan zen eta galdetu nahi non mendeku, lesbiana eskola, zetorren.\nEsan nahi dut, bada, ari zaren bat lesbiana, ahal izango duzu ez izan mutiko bat, baina oraindik pairatzen ari beren lagun. Baina ez da bat bezala nesken eskola. Eta horrek esan nahi du inork ez duela at nesken eskola da gay. Non da hau eskola Schoolgirls, osoa lesbiana hartu duten mendekua. Ikusten duzun bezala, disco da onena emakume bat bete nor da erraza dantza edo denbora edateko. Joaten naiz eskolara, beraz, izan dut, batez ere, emakumezkoak kontaktuak. Ezagutzen dut gutxi guys duten ikusi nahi dut, irudikatu nor naizen, baina ez daude horietako asko, eta izan dut pentsatu nuen, lagun pare batekin. Nola lortuko dut gizonek elkar ezagutzeko eta adiskidetasuna eraikitzeko? Naiz nahiko lotsatia, eta beldur naiz ez da leuna bezala nahi zuen.\nWebcam egiteko free chat. Android APK deskargatu\nMtandao wa mawasiliano\nkorronte zuzeneko neska chat erruleta neska erregistroa bideo-Datazio-ematea ez online video chat Datazio izen-ematea gabe ezagutu hiria web chat erruleta bideo sarrera online bideo txat gelak Topaketak bideo-txata neska free mugarik gabe argazki topaketak


ATP World Tour Finals - Wikipedia, entziklopedia askea.\nShanghaiko Qizhong Stadiuma 2008a\nATP World Tour Finals (lehenago Tennis Masters Cup, Copa Masters edo Masters bezala ezaguna) urtero denboraldi amaieran jokatzen den tenis txapelketa da. Gainazal gogorrean jokatzen da eta bertan banakakoan ATP sailkapeneko 8 hoberenek eta binakako 8 bikote hoberenek parte-hartzen dute.\nBeste txapelketa guztiekin ez bezala, txapelketa hau ez da kanporaketa zuzenekoa. 4ko bi talde egiten dira, eta beraien arteko partidak jokatu ostean (bakoitzak bere taldeko 3rekin), talde bakoitzeko 2 hoberenak final-erdietara sailkatzen dira. Hemendik aurrera kanporaketa normala egiten delarik.\n2 Sailkatze sistema\n3 Finaletako emaitzak\n4 Banakakoan lortutako txapelketak\nTxapelketa hau 1970. urtean jokatzen hasi zen txapelketa baten hirugarren bertsioa da. Garai horretan ITF erakundeak antolatzen zuen eta The Masters izenarekin ezaguna zen. Orain bezala, txapelketa, urte amaieran jokatzen zen, baina ez zuen punturik ematen sailkapenerako.\n1990. urtean, ATP erakundeak ITFren lekukoa hartu zuenean tourra prestatzen, The Masters txapelketa ATP Tour World Championship txapelketarekin ordeztu egin zuen. Oraingoan ATP sailkapenerako puntuak ematen zirelarik. Grand Slam batek ematen zituen puntu haina lortzerik zegoen gainera, horretarako tenislari batek partidu guztiak irabazi behar zituelarik.\nITFk, zeinak oraindik Grand Slam txapelketen prestakuntza bere gain zuen, Grand Slam Cup txapelketa sortu egin zuen, ATP Tour World Championshipekin lehiatzeko asmoz. Txapelketa honetan, urte horretan Grand Slameko txapelketetan emaitza hoberenak lortutako 16 tenislarik parte hartzen zuten.\n1999ko abanduan, ATP eta ITF erakundeek, bi txapelketekin aurrera jarraitzea onurarik ematen ez ziela ikusita, txapelketa bakarra egitea adostu zuten, Tennis Masters Cup txapelketa sortuz. Masters eta ATP Tour World Championshipen bezala 8 jokalarik baino ez dute parte-hartzen. Baina erregela berria ezarri zen, ordurarte ez bezala, urte horretako Grand Slam bakoitzaren irabazleek leku bat izango zuten ziurtaturik nahiz eta sailkapenean 8 lehenen artean ez egon (hau normalean gertatzen ez den arren, izan ere Grand Slameko irabazleek normalean lehen 8en artean egon ohi dira.)\nUrte askotan zehar, binakako txapelketa banakakoa baino aste bete beranduago antolatzen zen. Berriki ordea bi txapelketak aldi berean eta egoitza berean antolatzen dira. Banakakoan bezala, binakakoan 8 bikote hoberenek parte-hartzen dute, 4ko bi talde eginez (ligaxka bat egiteko beraien artean) eta bakoitzeko 2 bikote hoberenek finalerdietara sailkatzen direlarik.\n2009an ATP World Tour Finals izena hartuko du txapelketak, eta 2012. urte bitartean Londonen izango du egoitza.\nTxapelketa jokatzeko 4 Grand Slam txapelketetako irabazleak, eta urtea amaitzean puntu gehien eskuratu dituzten tenislariak sailkatu egiten dira, totalean 8 tenislari izan arte.\nPuntuak zenbatzeko garaian, Grand Slam txapelketetan lortutakoak, ATP Masters 1000 txapelketetan lortutakoak eta beste 5 txapelketetan izandako puntuaziorik hoberenak batu egiten dira. Beraz normalena izan ohi da Grand Slam bat irabazi duenak zerrendan 8 lehenen artean ere egotea. Baina ez du zertan horrela izan behar.\nJuan Martin del Potro 6-3, 6-4\nSebastien Grosjean 6–3, 6–3, 6–4\nCarlos Moya 3–6, 3–6, 7–5, 6–3, 7–5\nBoris Becker 3–6, 7–6(5), 7–6(4), 6–7(11), 6–4\nMichael Chang 7–6(3), 6–0, 7–6(5)\nJim Courier 3–6, 7–6(5), 6–3, 6–4\nStefan Edberg 5–7, 7–6(6), 7–5, 6–2\nBoris Becker 4–6, 7–6(6), 6–3, 6–1\nIvan Lendl 5–7, 7–6(5), 3–6, 6–2, 7–6(5)\nBoris Becker 6–2, 7–6(4), 6–3\nVitas Gerulaitis 6–7(5), 2–6, 7–6(6), 6–2, 6–4\nBjorn Borg 6–4, 1–6, 6–4\nWojtek Fibak 5–7, 6–2, 0–6, 7–6(1), 6–1\nBjorn Borg 6–2, 6–2, 6–1\nIlie Nastase 7–6, 6–2, 3–6, 3–6, 6–4\nBanakakoan lortutako txapelketakAldatu\n2007, 2006, 2004, 2003


Mars Exploration Rover - Wikipedia, entziklopedia askea.\nMars Exploration Rover (MER) misioa, Marte aztertzea helburu duen NASAren misio espaziala da. Misio hau aurrera eramateko, NASAk 2 rover (Spirit eta Opportunity) bidali ditu Martera, lurrazala eta planetaren geologia aztertzeko. Mars Exploration Rover misioa NASAk Marte aztertzeko duen programaren parte da. Programa horrek Martera bi zunda bidaltzea lortu du jadanik, Viking 1976an eta Mars Pathfinder 1997an.\nNASAk Marteren jarri dituen rover ibilgailuek azterketa mineralogikoak egin dituzte. Arrakasta izanez gero, hurrengo pausoa Martetik laginak ekartzea izan daiteke.\nRover robotak eraikitzea, aireratzea eta Marten lehenengo 90 egunean (misioa iraun behar zuen denboran, alegia) funtzionaraztea 820 milioi dolar kostatu zen (680 milioi euro gutxi gorabehera). Baina robotek lanean jarraitu zuten, eta ondorioz misioaren finantzaketa 2009 arte luzatu zen.\nSpirit eta Opportunity rover robotek hainbeste informazio garrantzitsu bildu dutenez, bi asteroide izendatu dira bi robot horien ohorez: 37452 Spirit eta 39382 Opportunity.\n2 Misioan sortutako arazoak\n3 Spirit eta Opportunity roverrak izendatzea\nMisioaren helburu nagusia ura duten edo noizbait izan duten arrokak eta lurra bilatu eta analizatzea da. Beste helburu batzuk hauek dira:\nAzaleko egiturak sortu zituzten indarrak zein izan ziren ezagutzea, eta indar horiek aurkitzen badituzte, zergatik amaitu ziren arakatzea.\nMarte hasieran lurra bezalakoa bazen, hau da, epela eta hezea, aztertzea.\nMarteko geologia ahalik eta gehien aztertzea, arroka eta mineralen banaketa eta konposizioa zehaztea.\nMisioan sortutako arazoakAldatu\n2004ko urtarrilaren 21ean, NASAren Deep Space Network sareak Spirit robotaren seinalea galdu zuen, haien ustez Australiaren gainean zegon ekaitz baten ondorioz. Roverrak daturik gabeko mezu bat bidali zuen 21ean, eta geroago komunikazio saio bat galdu zuen Marteren orbitan zegoen Mars Global Surveyor zundarekin, egun berean. Hurrengo egunean, 22an, JPl-an erantzun labur bat jaso zen, roverrak arazoak zituela adierazten zuena. 23an misioaren taldeak roverrak datu gehiago bidaltzea lortu zuten. Roverrak ez zuen ikerkuntza gehiago egin 10 egunean, robotaren flash memorian arazo bat zegoelako. Hala ere, ingeniariek arazoa konpontzea lortu zuten, roverraren softwarea eguneratuz. Spiritek bere ikerkuntzak osorik jarraitu zituen otsailaren 5ean. Hori izan da misio honek izan duen arazorik larriena.\n2006ko martxoaren 13an, Spiriten gurpil batek funtzionatzeari utzi zion. Spirit oraindik lanean ari da, baina hondatutako gurpila herrestan daramala.\nSpirit eta Opportunity roverrak izendatzeaAldatu\nSpirit eta Opportunity roverrak idazlan lehiaketa baten bidez izendatu zituzten. Irabazlea Sufi Collis izan zen, 9 urteko ikaslea. Hona hemen idatzi zuen testua, ingelesez:\nIn America, I can make all my dreams come true.\nThank you for the 'Spirit' and the 'Opportunity.\nHala ere, NASAk bere barne dokumentuetan bi rover horiek MER-A (Spirit) eta MER-B (Opportunity) izendatzen ditu.\nMultimedia: Mars Exploration Rovers\nAzken aldaketa 1 martxoa 2021(e)an, 20:51(e)tan\nOrriaren azken aldaketa: 1 martxoa 2021, 20:51.


Iraitz Ugalde Pikabea | UZTA ERRADIOAKTIBOA\nEgilearen artxiboa: Iraitz Ugalde Pikabea\nHoni buruz: Iraitz Ugalde Pikabea\nEspetxean egotea da:\nhaizea edan nahi\neta ura arnastea.\nMemoria historikoa ez da herenegungo bazkalosteko hizketagai anekdotikoa. Ez da normala gure sustraiak, sustrai anestesiatuak, beste norbaitenak bailiran, minik sentitu gabe ebakitzeko gai izatea. Errebolta sozialen eta sozialisten aurrean aharrausi egiteko gogoa sentitzea. Bizilagunaren kondena-egunak ezustean pasatzen baldin bazaizkigu, ez gaude esna.\nEz nuke guardia jaitsi nahi. Horregatik ez diot utzi nahi gurasoei laurogeigarren hamarkadako manifestazioak nolakoak ziren galdetzeari. Ez dut hartu nahi Ryanair hegazkin bat hilabetean behin, “munduko hiritar” gisa neure burua berresteko. Ez nuke deskuidoan alboratu nahi oraindik ere hainbeste euskaldun lotuta dauzkan egoera. Are gutxiago atzoko suaren ikatz gorriak gori darraien artean.\nAtaramiñe euskal preso, iheslari eta deportatu politikoen literatur ekarpenak ezagutarazteaz arduratzen den kolektiboa da. Izan narratiba, poesia, bertso paper, komiki nahiz marrazki, guztiek dute lekua Euskal Errepresaliatu Politikoen Literatur Koadernoan. 2002az geroztik urtero argitaratzen den bilduma da, zoko mozpel horretan hazitako loreen sorta, gatibu denarentzat arnasbide eta irakurlearentzat argigarri.\nAzken literatur koadernoan (Ataramiñe, 2016) besteak beste, Sao Tometik Alfontso Etxegarai Atxirikaren ahotsa helarazten zaigu eta Frantziatik Mikel Antzarena. Gorka Lupiañez Mintegiren eta Itziar Moreno Martinezen marrazkiak, edota Ekhiñe Eizagirre Zubiaurreren poesia.\nKoadernoez gain, asko dira Ataramiñeren eskutik euren lanak argitaratu dituzten presoak. Baita Ataramineren altzotik beste argitaletxe batzuetara salto egin dutenak ere.\nMikel Orbegozo Etxarri\nAbendu honetan ere, Ataramiñek bere txokoa izango du Durangoko Azokan, presoen arkatzetatik herritarren begietarainoko zubia eraikiz. Bitartean, argitalpenak eta askoz ere gehiago aurkituko dugu www.literaturkoadernoak.org web orrian.\nSikiera kirika bat zelda barruko usaira eramango gaituen beira zikinari. Txikiegia den patioko zeru puskari. Oroimenari bide luzea jartzen dion irla urrunari. Pasaporterik ezak itxitako muga internazionalari. Bis a bis bat minutuak mantxo doazen kubikulo horretako ezezagunarekin. Lozorro honen baitatik ateratzen lagun diezagun. Mozkorraldi honetako drogen antidoto gisa balio lezake agian.\nKategoria Sailkatu gabea 2017-10-24 egilea Iraitz Ugalde Pikabea.\nMunduko Poesia Kaierak egitasmoa 2014an abiarazi zuen Susa argitaletxeak. Proektu honen baitan, nazioarteko poeten antologia laburrak argitaratzen dira urtero. Beñat Sarasola MPKen zuzendariari galdetu dizkiogu egitasmoari buruzko xehetasunak.\nDuela lau urte argitaratu zenuten lehen kaiera. Nola sortu zen poesia itzuliaren bilduma hau osatzeko ideia? Zer zuen helburu?\nProiektuaren ideia kaierak argitaratzen hasi baino urte dezente lehenagokoa da. Koldo Izagirrek XX. Mendeko Poesia Kaierak antologiak editatu zituen 2000 eta 2002 urteen artean, non berrogei euskal poeten antologiak apailatu zituen, eta horren harira, antzeko zerbait baina kanpoko poeten itzulpenekin egitea pentsatu zen. Urtetan egon zen proiektua atzera-aurrera eta azkenean 2013an erabaki genuen Munduko Poesia Kaierak martxan jartzea 2014an.\nGabezia handia sumatzen genuen euskal literaturan poesia itzuliari zegokionez. Saiakerak egon izan dira urtetan, baina ez zegoen poesia itzultzen zuen bilduma egonkorrik, eta egitasmo konkretuez aparte (Denonartean-ek eginikoak esaterako), apenas itzultzen zen poesiarik euskarara. Itzulpengintzak aurrera pauso handiak eman ditu azken urteetan baina hankamotz zegoen poesia generoari dagokionez. Zulo hori ikusi eta gure aletxoa jartzen ahalegintzen gara, baina bilduma honek ez ditu, inondik ere, behar guztiak asetzen. Ondo legoke, esaterako, antologiez landa, inor animatuko balitz liburu mugarrien (edo ez hain mugarrien) edizio kritiko landuak argitaratzera. Nola egin? Hori besterik da, halako proiektu bat laguntza publiko sendorik gabe ezinezkoa litzateke eta.\nArgitaratu den azkena 21. alea dugu. Zein harrera izan dute poesia kaierek irakurleen artean?\nBizi dugun gizarte kapitalistak dena alderdi kuantitatibo-ekonomikotik begiratzeko eskatzen digu, eta beraz, has gaitezen hortik gero benetan inporta duenaz hitz egiteko. Gaur egun bildumak 160 harpidedun ditu eta horiek dira proiektuaren sostengu ekonomikoa ez ezik morala. Horiek eta bilduman modu batean edo bestean lan egiten dutenak, zeinak militantziatik egiten duten (dugun) lan. Dena esaten hasita, ez gara gai itzultzaileari itzulpen-tarifa ohikoetan ordaintzeko, baina alternatiba ezer ez egitea zenez eta beste ez dakit zenbat urtez poesia euskaratua ez edukitzera kondenatuak egotea, halaxe egin genuen aurrera. Eta itzultzaileek (haiena baita lan handiena, noski) gustu handiz egin dute halaxe lan. Harpidedunez landa dendetan ere saltzen dira kaierak baina gutxi, egia esatera. Beraz, merkatal-ikuspuntu horretatik egitasmoa porrot handia dela esan dezakegu harrotasunez.\nBaina hortik kanpo, benetan pozik gaude harpidedunengatik jasotako harrera beroagatik. Hasi ginenetik, pixkanaka bada ere, kopurua handituz joan da, proiektua gustuz hartu den seinale, eta oro har, irakurle eta poesiazaleengandik jaso ditugun hitzak laudoriozkoak baizik ez dira izan, lotsa-gorritzerainokoak kasik. Gauza bera komunikabideengandik jasotako harreraz. Esango nuke euskal komunikabide guztiek izan dutela proiektuarekiko interesa eta denek eman dutela gure berri eskuzabaltasunez. Info7 irratian, esaterako, kaiera-olde bakoitzean prestatzen dute programa monografiko bat haien berri emateko. Horretaz gain, han-hemenka gerora sortu diren proiektu eta enparauetan kaieren oihartzuna entzutea ere lausengu handia da guretzat: Lorea Agirre eta Idurre Eskisabelen hitzaldietan Maria Merçe Marçalena, Arantxa Iturbek idatzitako Koadernoa zuri-n Anne Sextonena… Itzultzaile batzuek prestatutako ikuskizunak ere aipatzekoak dira: Josu Landaren Miguel Hernandez kantuz edo Harkaitz Canok Amorante eta Ainara Gurrutxagarekin prestatutako Ene maite guztiak ikuskizuna, Anne Sextonen poemak oinarri. Inolaz ere espero ez genuen harrera positiboa izan du beraz.\nIrakurle xehearentzat ez dira ezagunak orokorrean kaieretako autoreak. Zertan oinarritzen zarete autoreak aukeratzeko orduan?\nBildumaren helburua munduko poesia onena euskarara ekartzea denez, batetik kalitate literarioa garrantzitsua da. Hau da, goren mailako poesia ekartzen ahalegintzen gara. Bestetik, “mundukoa” denez, eta askotan ahazten bazaigu ere mundua gure Mendebalde honetan amaitzen ez denez zorionez, mundu zabaleko poetak ekartzen saiatzen gara. Puntu horretan badugu zer hobetu hainbat zailtasun tarteko (itzultzaileak lortzekoa nagusiki), baina horretan dugu jarria begirada. Udazken honetan argitaratuko dugu, esaterako, lehen poeta asiarra, Chuya Nakahara japoniarra, Hiromi Yoshida-k itzuli duena.\nEz da ohikoa, Susaren web orrian gertatzen den bezala, liburuak sarean eta doan aurkitzeko aukera izatea. Zer onura eta zer galera dakartza horrek?\nBilduma honi dagokionez, onurak besterik ez ditu ekartzen. Berez aski kontu minoritarioa da proposatzen duguna, eta egitasmoari giltzarrapoa jarriko bagenio nahiko lan izango genuke gure kuadrilla-sektatik ateratzeko. Pertsonalki, ez dut uste literatura guztia sarean doan jartzea beti denik onuragarria (gaiak badu aski konplexutasun), baina kasu honetan onura besterik ez dut ikusten. Inork pentsatuko balu sarean ez jartzeagatik kaierak zientoka (gehiago) salduko genituela-edo, literatur munduaz eta mundu editorialaz zipitzik ez dakien seinale.\nZer aurreratu diezagukezu labetik ateratzeko puntuan dauden kaierez?\nLehen esan bezala, batetik Chuya Nakahara izango dugu. Koldo Izagirrek bigarren kaiera prestatu du, kasu honetan Rosalia de Castroren poemen antologia. Oso pozik gaude orain arte galegotik ere ez genuelako ezer itzulirik, eta eremu horretan Rosalia de Castro erraldoi bat delako. Azkenik, Xabi Bordak Seamus Heaney itzuli du, azken hamarkadetako mundu mailako poeta ezagun eta laudatuenetakoa, esango nuke.\nNola eskuratu daitezke kaierak?\nHarpidetza bidez www.kaierak.com helbidean eta bestela dendetan. Euskal Herriko liburu-denda gehienetan aurkituko dituzue; liburu-dendetan, ez Eroski, Fnac eta halakoetan alegia.\nKaiera guztiak irakurgai Susa argitaletxearen web orrian:\n1. Georg Trakl. 2014 (Itzulpena: Anton Garikano)\n2. Maria Merce Marçal. 2014 (Itzulpena: Itxaro Borda)\n3. Aime Cesaire. 2014 (Itzulpena: Iñigo Aranbarri)\n4. Emily Dickinson. 2014 (Itzuplena: Angel Erro)\n5. Carlos Drummond de Andrade. 2014 (Itzuplena: Koldo Izagirre)\n6. Miguel Hernandez. 2014 (Itzulpena: Josu Landa)\n7. Anne Sexton. 2015 (Itzulpena: Harkaitz Cano)\n8. Sofia de Mello. 2015 (Itzulpena: Iñigo Roque)\n9. Gabriel Ferrater. 2015 (Itzulpena: Aritz Galarraga)\n10. Ingeborg Bachmann. 2015 (Itzulpena: Nagore Tolosa)\n11. Eugenio Montale. 2015 (Itzultzailea: Anjel Lertxundi)\n12. Jorge de Sena. 2015 (Itzulpena: Rikardo Arregi)\n13. Audre Lorde. 2016 (Itzulpena: Danele Sarriugarte)\n14. Angel Gonzalez. 2016 (Itzulpena: Gerardo Markuleta)\n15. Paul Celan. 2016 (Itzulpena: Xabier Montoia)\n16. Nijole Miliauskaite. 2016 (Itzulpena: Leire Bilbao)\n17. Stephane Mallarme. 2016 (Itzulpena: Josu Landa)\n18. Miroslav Holub. 2016 (Itzulpena: Karlos Cid Abasolo)\n19. Adrienne Rich. 2017 (Itzulpena: Maialen Berasategia)\n20. Alfonsina Storni. 2017 (Itzulpena: Uxue Alberdi)\n21. Dylan Thomas. 2017 (Itzulpena: Iker Alvarez)\nKategoria Sailkatu gabea 2017-08-27 egilea Iraitz Ugalde Pikabea.\nUztaileko bigarrena izan ohi da Ean poesiaren asteburua. Ziur naiz asko garela noizpait handik bueltan zerbait bereziaren parte izanaren sentsazioarekin bueltatu garenak, kultura modu kolektiboan gozatzearen plazera esperimentatu dugunak (literaturarekin gutxitan gertatzen den bezala). Derrigorrezko zita behar luke izan esperientzia berriak dastatu nahi dituen kultur-jalearentzat. Asun Landa eta Ane Muniozguren, antolakuntzako lan-taldeko bi kideen kolaborazioari esker, Eako Poesia Egunen backstagean sartuko dugu muturra gaur, ekitaldi herrikoi honen muinean dagoena gertuagotik ezagutzeko, Uztailearen 14etik 16ra ospatuko den aurtengo edizioaren atari-atarian.\nNola hasi zen dena…\nEAko poesia egunak 2004an egin ziren lehen aldiz, Gabriel Aresti Herriko Seme Kutun izendatzeko ekitaldiaren baitan. Gabriel Aresti poetak (Bilbo 1933-1975) azken garaia Ean pasatu zuen eta poema ederrak idatzi zituen Eako herrian eta herriarentzat: Enaden begiak, Eako koplak… Hortik aurrera earrek Arestiren etxEA egiten jarraitu dute, urtez urteko zitan poesiari presentziaz herriko kaleak pintatuz.\nPoesia Egunen izana.\nLiteraturaz, kulturaz, sormenaz, berbaren bitartez gozatzeko aukera piztea du xede poesia asteburuak Asun Landa Eako alaba eta Poesia Egunen talde antolatzaileko beteranoaren hitzetan. “Nire aitaren etxea defendituko dut: Ea da aitaren etxearen sinboloa, Euskal Herri erasotua, abandonatua… bere hizkuntza galtzeko zorian dagoen Euskal Herria. Abertzaletasuna eta herritarren eskubideak defenditu zituen Arestik eta hori hartu dugu sinbolotzat egun horietarako”.\nPoesia egunak bidea eginez sortu direla dirudi, modu natural eta dinamikoan. Landaren hitzetan badira bide horretan finkatu diren zenbait ezaugarri gaur egun Poesia egunen zutabe direnak:\n“Poesiaeren erakusleiho izatea: Poesia gutxietsia dagoen generoa dela uste dugu, hala ere, gure bizitzaren momentu inportanteenetan poesia dago… Sentimenduak… Errealitatearen deskribapenak… Adierazteko orduan. Bakoitzak bere poesia aukeratu behar du. Urte osoan argitaratu duten poetak gonbidatzen ditugu Eara, euren poema batzuk irakurtzera, musikaz zein irudiz lagunduta.\nEspazio naturalen erabilera: Itsas ertzeko herria da Ea eta udaz baliatuz, bertan jartzen ditugu eszenatoki naturaletan giro berezia sortzen da: intimoa izaten da, kanpoan izan arren…\nEmakumeen presentzia eta partehartzea: Urtez urte kanpoko poetak gonbidatu ditugu eta ahalegindu gara emakumeak gonbidatzen. Horrez gain, egia da emakume asko eta aportazio ikaragarriak egin dituztenak, izaten ditugula gure artean.\nEsperimentaziorako joera: Beti saiatzen gara berritzaileen diren proiektuak ekartzen. Sortzaile berriei lekua ematen, poesia beste generoekin eta beste arte mota batzuekin nahasten dutenen aldeko apustua egiten dugu urtero.\nEuskal Herri osoko sortzaileen partehartzea: Guretzat inportantea da, euskara guztiak eta Euskal Herriak bertan izatea: Iparraldetik urtero izaten dira gonbidatuak, nafarrak bertako lagunak egin dira dagoeneko.\nInterbentzio artistikoak egun horrietan Ean: Literatura izan arren arte nagusia, hainbat artista plastikoren interbentzioa izaten dugu. Iaz Jose Angel Lasa eskultoreak bere obra Horizonte urdina izenekoa erakutsi zigun Ean.“\nPoesia Asteburua Eako herriarentzat.\nAne Muniozguren antolakuntzako kide gaztearen hitzetan, “Eako herria Euskal Herri osora zabaltzen eta ezagutarazten dute Poesia Egunek. Bestalde, bertakoentzat, batez ere antolatzaileentzat, aberastasun handia ematen dute. (…) Herritar asko egoten da inplikatuta antolakuntzan, batez ere egun horietan. Auzo-lanaren, edo herri-lanaren beste adibide bat da.”\n“Gure kultura ezagutarazi eta ezagutza horrekin gozatzea da gure helburua” dio Landak. “Uste dugu kolonizazio handia sufritzen dugula eta zentzu guztietan diot, hau da: pentsamendu kritikoaren kolonizazioa, euskararen galera izugarria, kultura elitearentzat bakarrik nahi dutenen kontra gaude gu. Guk ere eskubidea dugu gure kulturaz gozatzeko eta gainera euskaraz egiten den kultura, gaur egunekoa, kosmopolita, bizi bizia eta mundu osokoaren parekoa. Askotan lotzen da euskaraz egiten den kultura, kirol tradizionalekin edota folklorearekin bakarrik eta ez da hori bakarrik. Euskaraz hainbat sortzen da, modu oso desberdinetan eta hori erakusten dugu urtero Poesia Egunetan. “\nEara aurrenekoz hurbiltzen denak…\nLiteraturaz, arteaz, naturaz eta lasaitasunaz gozatzeko aukera aurkituko duela dio Muniozgurenek, “eta batez ere, gauza asko komunean dituen jendearekin egoteko parada, esperientziak konpartitzeko, ideiak garatzeko eta ondo pasatzeko aukera izango du.”\nLandaren hitzetan “ekitaldi batetik bestera giro magikoa sortzen da jendearen artean, modu horizontalean sortzen direlako harremanak sortzaile eta herritarren artean… Ideia berriak eta zaharrak, denak partekatzen dira bi kale eta bi auzoko herritxo honetan. Errezitaldi musikatuak, antzerkia, dantza… denetarik aparteko giroan eta dohain, denontzat eskuragarri.\nAurtengo edizioari dagokionez…\nMuniozgurenek aurreratu digunaren arabera, “arteak inoiz baino presentzia handiagoa izango du. Irudiak eta ilustrazioak. Beraz, zentzumen guztien gozamenerako edizioa izango dugu aurten. Musika eta antzerkiak ere urteroko presentzia izango dute, noski. Norberak egiten du berezi egun hauetan pasatzen dena, beraz denoi etortzeko gonbita luzatzen dizuegu.”\nLandak eransten du: “Bat-bateko marrazkiak zein aurretik egindakoak erakutsiko dizkigute. Antzerkia eta dantza garaikideko ikuskuzunak ere izango ditugu.” Aurten “protagonismoa partehartzaileak dauka, gure kulturaren kontsumitzaile eta partehartzailea izatera datorrenak. Gure sorkuntzaz gozatzea posiblea da! Frogatu ezazu zuk zeuk!”\nPoesia egunetako aldizkaria. HARRIKADIE 2017.\nInformazio guztia: http://www.eakopoesiaegunak.eus\nKategoria Sailkatu gabea 2017-07-03 egilea Iraitz Ugalde Pikabea.\nAspaldiko partez berritu nuen lehengoan aurrez irakurritako liburu batetan oinarritutako pelikula bat zineman ikusitakoan sentitzen den kilima hori. Zentro komertzial batetako zinema sala batean izan zen, Zaindari ikusezina filmaren estreinaldiak baztango bailarara garraiatu ninduenean. Bizipen berezia da. Ikusle soil bat baino zerbait gehiago zarela dirudi, guztiz partehartzaile bihurtzen zaitu. Saga handietako irakurleei entzun izan diet idatzizkoaren aldean filmak erdizka uzten dituela. Ez da nire kasua. Irudimenari gehiago nahiz gutxiago hurreratu, izugarri maite ditut gustuko eleberrietako pertsonaiak begibistan datzan ipintzen dizkidaten filmak. Hona hemen euskal literaturan azken urteetan argitaratu eta pantaila handian ikusi ahal izan ditugun ale batzuk:\nBAZTANGO TRILOGIA. Zaindari ikusezina (Erein, 2013). Hezurren ondarea (Erein, 2013). Ekaitzari eskaintza (Erein, 2014). Idazlea: Dolores Redondo.\nFilma: El guardián invisible (2017). Zuzendaria: Fernando González Molina. Generoa: Thrillerra.\nAmaia Salazar inspektoreari esleitu diote Baztango bailaran azkenaldian gertatu diren erailketak ikertzea. Elizondoko alaba izaki, umetako mamuak berpiztuko zaizkio lan kontuengatik familiaren etxera itzulitakoan. Hori horrela, edozerekin aurrera egiteko gai den poliziaren oskolaren atzean, ama izan nahi duen emakumea, bikotekideari eskaini nahi liokeen guztia emateko gai ez den maitalea, baztertua izan zen haurra, pertsonaren hauskortasuna… ezagutuko ditugu. Filmean nahiz hiru liburu marduletan oilo ipurdia jartzeko moduko tentsioa lortzen da, Baztango parajeetako euri, lokatz eta goroldio artean.\nAMAREN ESKUAK (Elkar, 2006). Idazlea: Karmele jaio.\nFilma: Amaren eskuak (2013). Zuzendaria: Mireia Gabilondo. Generoa: Drama.\nNerea ingeles batekin ezkondua da, eta alaba txiki baten ama. Bere bizi erritmo frenetikoaren barruan, talka handia izan da ama ospitaleratu dutela jakitea. Pixkanaka zahartzen ari zen amaren osasunean orain arte esku hartu ez izanak kulparen zama ipintzen dio bizkarrean. Ospitaleko ohe aldamenean pasatako denboran bere amari aurrez aurre begiratuko dio eta berau emakume gisa ikustea ahalbidetuko dioten zenbait gauza ulertuko ditu. Alboan izango du amaren ahizpa, gaixotasunaren berri izanda Alemaniatik etorri berria. Emakumeon intimitatearen argazkia lortzen du Karmele Jaiok, familia bereko zenbait belaunaldi bilduta.\nSP-RAKO TRANBIA (Elkar, 2001). Idazlea: Unai Elorriaga.\nFilma: Un poco de chocolate (2008). Zuzendaria: Aitzol Aramaio. Generoa: Drama.\nUnai Elorriagaren lehen eleberria izan zen. Espainiako Narratiba Sari Nazionala eskuratu zuen 2002. urtean. Egitura berezia du SPrako tranbiak, narrazio lineal bat izan ordez, Maria, Lucas, Roma eta Marcosi buruzko testu solteak (sarri eurek idatziak) txirikordatuz osatzen da. Hala, lau pertsonaia bitxiak eta euren arteko harreman are bitxiagoak ezagutzera iritsiko da irakurlea.\nFilmean sinpleagoa da hariari jarraitzea. Adinean aurrera, Lucasi burua arintzen ari zaio eta Maria arrebaren etxean bizi da. Marcos, kalean musika joz bizi den gaztea, etxean sartuko zaie okupa, baina hori ez da arazo izango bi zaharrentzat. Hitz gutxitan asko esanez, xamurtasun handiko harremana sortuko da euren artean. Artez eta kolorez gainezka dagoen filma da, zahartzaroaren ukitu grisa beti presente egon arren.\nKUTSIDAZU BIDEA IXABEL (Alberdania, 1994). KUTSIDAZU BERRIZ, IXABEL (Alberdania, 2006). Idazlea: Joxean Sagastizabal\nAntzezlana: Kutsidazu bidea Ixabel (2003). Telesaila: Kutsidazu bidea ixabel (ETB1, 2006).\nFilma: Kutsidazu bidea Ixabel (2006). Zuzendariak: Fernando Bernués eta Mireia Gabilondo. Generoa: Komedia.\nJuan Martin hiriko euskaldunberria Tolosako baserri batera euskara ikastera doaneko pasadizoak kontatzen dira umorezkoa kontakizun honetan. Hasiera batean lekuz kanpo sentituko da gaztea. Laster hasiko da ordea, euskara ikasten eta hizkuntzaz haraindi, euskaldunon bizimodua konprenitzen. Filma bera ere garaiko euskal gizarteak bizi zituen zenbait egoeraren ispilu da: erromeriak, euskaltegiak iheslariak, baserri giroa… Erreza da edozein euskaldunentzat bere burua bertan islatuta ikustea.\nOBABAKOAK (Erein, 1988). Idazlea: Bernardo Atxaga.\nFilma: Obaba (2005). Zuzendaria: Montxo Armendariz. Generoa: Drama.\nEuskal literaturako libururik ezagunenetariko bat izan liteke. 1989an Espainiako Narratiba Sari Nazionala irabazi zuen eta argitaratuz geroztik 25 hizkuntza ezberdinetara itzulia izan da. Euskal Herriko edozein herriska izan liteke Obaba. Liburuan landa munduan girotutako zenbait ipuin biltzen dira, errealismo magikoaren ukituarekin.\nFilmean Obabara bere bideo kamera hartuta iristen den erreportari gazte batek argazki zahar batetan ageri diren biztanleen istorioak berreskuratzeko lana hartuko du. Obabaren magiaz eta sorginkeriaz mozkortuko da ia konturatu gabe, bere hezetasunean eta argilunetan galtzeko arriskuarekin jolastuz.\nKategoria Sailkatu gabea 2017-03-20 egilea Iraitz Ugalde Pikabea.\nAbendu hasieran Euskal Herrian izan nintzen. Eta ez nuen Durangoko Azokara joateko aukera galdu nahi izan. Zer erosi aski erabakia zuen adiskidearekin nindoan, baina neronek ez neraman etxean egindako zerrendarik. Egunaren bukaera zen jada Dejabu panpin laborategiaren lan bat eskuartean azaldu zitzaidanean, Arrastoak, zuzenean ikusteko aukerarik izan ez nuen antzerki lana biltzen zuena. Zalantzarik txikiena ere ez nuen izan. Erosi egin nuen.\nDejabu panpin laborategia 2001ean Ainara Gurrutxagak eta Urko Redondok sortu zuten antzerki eta txotxongilo konpainia da. Euren zenbait lanekin egin dut topo azken urteetan, eta guztiek astindu didate barrua modu batean edo bestean. “Eurena errealitatea poetikoki azaltzen duen antzerkia da. Umorea eta tragediaren arteko muga delikatuan mugitzen dira beti eta memoria kolekiboari erreferentzia egiten diote maiz”, horixe dio Arrastoak liburuko azken orriko biografiak.\nAste batzuk beranduago irakurri dut Arrastoak. Bi atal ditu liburuak. Lehen atala antzerki lanaren beraren transkribapena da (Donostia Antzerki Saria eskuratu zuen 2015ean). Ederra iruditzen zait dialogo hutsetik irudimenak eraiki dezakeen guztia, antzerki lanak irakurtzean gertatzen den fenomeno xelebre hori. Irakurleak Lurrekin egingo du topo, jakinda edo jakin gabe gerra zibileko gertakizunen motxila aldean daraman neskarekin. Lurrek bere aurreko zenbait emakumeren arrastoari usnaka ezagutuko du nondik datorren. Hori izango da, ezusteko azkenburukora iritsi bitartean, antzerki lanaren ardatza.\nBigarren atala antzerki lanaren making offa bezalako zerbait da, Dramaturgia oharrak gisa izendatua. Sorkuntza prozesuan presente izan dituzten elementuen bilduma da, izan kontu teknikoak, izan eurengan influentzia izan duten autoreen aipuak, bizipen pertsonalak, objektuak nahiz hausnarketak. Euren entsegu gelara sartzea bezalako zerbait da. Antzerki lan baten atzean dagoen sakonera guztiaren ideia bat egiteko balio diezaguke sekula teloiaren bestaldean egon ez garenoi. Paperezkoa eskura ez dutenentzat, hona taldekideei eginiko elkarrizketa sarean.\nEuskarri idatzian eskura ditugun beste lan batzuk: Habiak / Nidos (2013) (Euskadi Literatur Saria jaso zuena ilustrazio arloan), Errautsak (2010) eta Gure bide galduak (2011). Asko dira oholtza gainean eskaini dizkiguten emankizunak ere. Eta hezur haragitan ikustearekin zerikusirik ez duen arren, ezin uka etxeko sofatik bertatik antzerki lan eder bat ikustea luxua denik. Horretarako tentazioa sentitu dutenentzat, hona hemen, sareko hemerotekatik erreskatatuak, Dejabu panpin laborategiaren zenbait antzerki osorik ikusgai:\n– Gure bide galduak\n– Azken portua\n– Covek nije ptica\nAzkenaldian, Frankoren bilobari gutuna lana aurkezten dihardute Euskal Herriko antzoki askotan. Emankizunen data eta leku zehatzak webgunean.\nKategoria Sailkatu gabea 2017-01-24 egilea Iraitz Ugalde Pikabea.\nOker ez banago Rock FM irrati katea izan da uda honetan ondorengo eslogana erabili duena: “Este verano, deja la guitarra a los que la saben tocar”. Eta ez nator bat dioenarekin. Ez nuke jakingo neurtzen zenbait arte espresio, kirol nahiz hizkuntza lardaskan eta trakets praktikatuz hartu izan dudan atsegin izugarria. Izan ere lehia derrigorra al da denean? Ez al dugu onena izatea besterik kontenplatzen? Nik garbi daukat nire helburua: gozatzea.\nBeti irakurtzera gonbidatzen dugu irakurlea. Edonor gonbidatuko nuke irakurtzera. Bai horixe. Eta zergatik ez halaber idaztera? Ez gara XIX. mendean bizi, non aristokratek bakarrik zekiten idazten eta berauek soilik zuten hausnarrerako abagunea eta pribilegioa, plebeioak haurrak zirenetik beharrean, heldutan haurrak fabrikatzen eta eurak elikatzeko jo ta su lanean zebiltzan bitartean. Proletalgo ilustratua gara. Zorionez. Hausnartu dezakegu feminismoaz, ekonomiaz, ekologiaz, politikaz, biologiaz, historiaz, arteaz, filosofiaz, psikologiaz… XXI. mendeko herritarraren xehetasunetik.\nGonbidatzen zaitut ariketa egitera, Jack Kerouac izan beharrik gabe, zure bizitzaren rollo mekanografikoa idaztera. Ohartuko baitzara, eguneroko gauzarik xumeenak idaztearekin zein irudi estetikoak, zein hausnarketa sakonak, zein eduki mamitsuak aterako diren letren bidera. Sentsazio hori muturrera eramateko, ausartu zaitez ariketa esplizituki egiten, tabuak eta lotsak erantziz, metaforak testua edertu nahi denean soilik erabiliz, ez kamuflagerako arma gisa, pertsonen izenak idazteko beldurrik gabe, kaka egin duzun edo zenbat aldiz masturbatu zaren idazteak erreparorik emango ez dizun puntura iristeraino.\nArteak plazererako bi geltoki dauzkala uste dut (gutxienez). Bata sortzailearena, lana erditu bitartean sentitzen dena, edo errun berritan. Bestea kontsumitzailearena, besteren produktua dastatzeko aukera duenekoa. Aukera itzazu biak. Izan zaitez idazle eta zuri buruz diharduen nobelaren irakurle.\nElkarrizketa bezalaxe, idazketa ere dialektikarako tresna baliagarria da. Ideien anabasan orientatuko zaituen iparrorratza. Eta ez naiz sartuko horrek izan dezakeen eragin terapeutiko izugarriari buruz hitz egitera.\nNire testuek ez dute lau sos balio eta hori ez da nire eskuarentzat galga. Hitz egiteko ez baitago belarrien beharrik. Askatasun osoz idatz daiteke irakurlerik espero ez duen nobela. Oka egin duzunean sortu den marrazkia errespetatuz. Eskaparate baten zamari aurre egin eta publiko bat elikatzeko ardurarik sentitu gabe. Izen abizen semisonatuen eta egoen koreografia regionalaren estenarioa baino planeta bat harago, itzalaren soseguan, idatzi duzunaren konturik inori eman beharrik gabe.\nBidaiatzen ari naizenean idatzi ohi dut gehien. Baina akaso ez al da bizitza bera sekula izango dugun abenturarik luzeena? Baduzu koaderno bat eskura, baduzu propagandako bolaluma bat, baduzu abentura bat azal propioan bizitua, baduzu gaitasuna eta heziketa pribilegiatua. Zure nobela idazten hasteko prest zaude.\nKategoria Sailkatu gabea 2016-09-29 egilea Iraitz Ugalde Pikabea.


Debagoieneko 18. jardunaldi gastronomikoak asteburuan hasi eta abenduaren 14ra arte luzatuko dira. — Berbia\nDebagoieneko 18. jardunaldi gastronomikoak asteburuan hasi eta abenduaren 14ra arte luzatuko dira.\nEgitasmoan parte hartzen duten eskualdeko 7 jatetxetan, garaiko eta tokiko produktuez osatutako menu bereziak aurkituko ditugu.\nElgetako Maialde, Arrasateko Santa Ana eta Hilarion eta Bergarako Lasa jatetxeekin batera Oñatiko hiru etxek: Goiko Bentak, Torre Zumeltzegik eta Etxe Aundik parte hartzen dute Mankomunitatearekin batera antolatu diren XVIII. Jardunaldi Gastronomiko hauetan.\nUdazkeneko jardunaldi hauetan promozionatuko diren produktuak: onddoak, bakalaua eta sagarra dira. Jatetxeek hiru produktu horiek erabiliko dituzte abenduaren 14ra arte eskainiko dituzten menu berezietan. Horixe baita 2009an abian jarri zen ekimen honen ezaugarria: garaiko eta tokiko produktuak indarrean jarri eta ezagutzera ematea.\nBaina izango da besterik. Aurreko jardunaldietan bezala sukaldaritza tailerrak egingo dira Arrasateko Hipereroskin eta baita jatetxeetako sukaldeetan ere: udazkeneko platerak, zizka mizkak, moxal okelarekin errezetak, garaiko ehiza eta Gabonetako postreak nola prestatu erakusteko sukaldaritza tailerrak egingo dira. Hauetan parte hartu ahal izateko izena aurrez eman behar da. Baita, produktu ekologikoak lantzen dituzten baserrietara bisitan joateko ere.\nHorrezaz gain, hitzaldiak eta degustazioak ere egingo dira. Hara nola, Bergarako tostoi eta errelleno artisauen aurkezpen-dastaketa egingo da azaroaren 29an Bergaran eta abenduaren 2an berriz, Eskoriatzan, “sukaldaritzan garapen iraunkorreko oinarriak” izaneko hitzaldia emango da.\nJardunaldi gastronomiko hauen helburua, udazkenean eta gure inguru honetan landu eta sortzen diren elikagai eta produktuak ezagutzera eman eta promozionatzea baita, esan bezala.\nGertatu den programazioaren informazio osatua, mankomunitateko turismo zerbitzuko web atarian ikusgai dago.


Plastiko hondakinak jaten ditugu egunero Sustatu.eus - Teknologia albisteak\nPlastiko hondakinak jaten ditugu egunero\nNerea Segura / EATGIRL vs ITGIRL\n2018-05-30 : 09:29\nKarbohidrato, gantz, proteinak eta plastikoak jaten ditugu, egunero. Plastikoaren aroan bizi gara. Material xaflakorra da eta pisu arinekoa; gainera, kostu baxua du. Abantailak jakinak izan dira teknologiaren iraultzan. Arazoa non dago? Arduragabeko erabileran. Elikadurari dagokionez, gehiegi erabiltzen da: erosteko poltsak, produktuen bilgarriak eta etiketak, ur-botilak, tapoiak, lastotxoak, film plastikoa… adibide gutxi batzuk dira. Jaten dugun plater bakoitzeko 100 partikula plastiko jaten ditugu eta 18 partikula ur litro bakoitzeko. Erronka bikoitza proposatuko dizuet: 1) erosketak egitean eraman potoak edo oihalezko poltsak pisura erosteko; 2) hondartzara edo mendira zoazenero, jaso bizpahiru plastiko-hondar eta bota itzazu edukiontzi egokira. Eman zaplastekoa plastikoari! #plastplastikoari.\nMunduan zehar, minuturo, zabor kamioi bat husten da itsasoan, eta zaborraren zati handi bat plastikoa da). Suntsiezina izateko sortuta izan arren, polimeroak mikroplastikoetan zatikatzen dira eta bazka-sarera igarotzen dira. Plisti-plasta plastikoen artean, arrainak dira kaltedunak, arnasterakoan eta elikatzerakoan zuzenean metatzen dituztelako. Eta bueltan, guk gure hondarrak jaten ditugu. Baina hartzen duguneko gehiena, airetik gure platerara doa zuzenean: 100 partikula plater bakoitzeko eta 18 partikula ur litro bakoitzeko. Europako txorrotako uraren % 70 kutsatuta dago, baina hura saihesteko botilaratuta erostea ironikoa litzateke. Erabilera bakarreko botilak, 500 urte behar dituzte deskonposatzeko; tapoiak betirako diren bitartean. Greenpeace-datuen arabera, edukiontzietara bota arren, % 15a soilik birziklatzen da; % 45 erretzen da eta soberakoa, zabortegi eta itsasoetan bukatzen du.\nSarea: 600 urte\nBidoi: itsas hondoan amaitu\nNegutegi: 500 urte\nLata: 10 urte\nTetra-brick: 30 urte\nTupper: 500 urte\nTxikle: 5 urte\nFilm: 100 urte\nPoltsa, zorro: 100-400 urte\nUnicel: 100 urte\nKapsula: 100 urte\nEdalontzia: 1.000 urte\nUr-botila: 500-1.000 urte\nLastotxo: 800 urte\nElikadura-ontzietako plastiko erabilera zalantzan jarri da, ere bai. Estaldura denon ahotan bukatzen du. BAT, zuzeneko kontaktuan, elikagaia ontzi barruan berotzean. BI, iraupen luzeko kontaktuan, kontserbazio epe luzea duten elikagaietan. Eta HIRU, koipetsu eta prozesatutako produktuetan; gordin eta izoztutako janarietan ez bezala. Bestalde, ontzietako jatorridun kimikoak (toxikoak) jaten ditugu: kola (lekeda), metalak, bisfenol A (BPA), ftalatoak, koloratzeko tinduak… Hala ere, Nazio Batuen Erakundearen (NBE) arabera, intoxikazio zorrotzik jasatzeko arriskurik ez dago; baina epe luzerako efektuak aztertzen ari dira: minbizia, emankortasun-galera, esaterako.\nEgoera honetara iritsita, zaila da aldatzen, baina ez da ezinezkoa. Nork du ardura nagusia? Ekoizleek —adarjotzea— eta jaki-enpresek bereiziki, bilgarri irrigarriak saihestuz; gobernuek araudiak ezarriz; baina kontsumitzaileok, ordea, zerk esana dugu: haiek ez erosiz, eta erabilitakoan, ondo berrerabiliz edo birziklatuz. Plastikozko-poltsen kontrako borrokan urteak daramagun arren, 120 unitate darabilgu urtero. Uztailaren batetik aurrera, merkatuetako zorroak ordaindu beharko dira derrigorrez; salbuespen izango dira: arinak (<50 mikra) edota birziklatutako jatorrikoak (> % 70). Hain minutu gutxi erabiltzeko sortuak direnak, 400 urte desagertzeko behar dituzte. Horrela, ez da deus aldatuko.\nErronka proposatuko dizuet. Batetik, eraman potoak edo oihalezko poltsak pisura erosteko. Eta, bestetik, hondartza, baso edo naturaz gozatzera zoazen bakoitzean, 1, 2, 3 plastiko-hondar jaso eta edukiontzi egokian bota itzazu. Elkarte askok mugimendua zabaldu dute, eta guk ere gure aletxoa jarri nahi dugu. Argazkia gurekin zabaltzera animatzen zaitugu, ea, horrela, efektu kutsakorra —baikorra— lortzen dugun. Eman zaplastekoa plastikoari! #plastplastikoari.\nJatorrizko artikulua: Plisti-Plasta-Plastiko, EATGIRL vs ITGIRL, Blogak.eus


Ezusterik gabe amaitu da lehen itzulia - Euskal Saskibaloi Federazioa\nAlbisteak / Nabariak / Ezusterik gabe amaitu da lehen itzulia\nBosgarren jardunaldia Junior Mailako Euskal Ligan eta pronostikoak bete ziren. Mutilen mailan, A1 multzoan, bigarren postua hartu zuen Fundacion Bilbao Basket-ek, Easo Adarrari irabazi ostean. Eta Nesken A1ean, berdinketa laukoitza urtu zen Electro Alavesa Araski Ointxe eta Loiola Indautxuren garaipenen ondorioz.\nLa Casillan zegoen jardunaldiko emozioa, bigarren postuan jokoan zegoelako. Eta Fundación Bilbao Basket-ek hartu zuen, Easo Adarrari irabazita (66-61), hirugarren laurdenean sortutatko erremontada bikainari esker. 9 puntuko aldea izan zuten donostiarrek atsedenaldian (26-35), baina etxekoek buelta eman zioten 28-10reko partzial ikusgarriarekin.\nPartido ia erabakita 5 minuturen faltan (58-49), baina berdinketa lortu zuten bisitariek, 0-9ko partzialari esker. Eta 60nako berdinketaren ondoren, Pedrosaren hiruko erabakigarria.\nLarunbatean, Fundacion 5+11 harrapatzen saiatuko du Fundación Bilbao Basket-ek. Porrotik jaso gabe mantentzen dira gasteiztarrak, Electro Alavesa Araberriri argi eta garbi irabazi ostean (113-72). Eta garaipen erosoa eskuratu zuen ere Alter Consulting ISB-ak, Mondragon Unibertsitatearen aurka (97-58).\nBerdinduta mantentzen dira Toju Fundación 5+11 eta Take Burruntzi Erretegia, Urgatzi (69-64) eta La Salle Bilbaoren (66-43) aurkako garaipenen ondoren, hurrenez hurren. Eta emaitza garrantzitsua eskuratu zuen Leioak, Cafés Aitona Askatuak Robotaren aurrean. Hirugarren postuan dago Kandelazubietako taldea.\nSailkapena pixka bat argitzeko balio izan zen bosgarren jardunaldia. Bakarkako lider bezala mantentzen da Asador 10 Gibajas, Easo Ibaeta Basket-i irabazita (39-51), beti aurretik izan zen partiduan.\nEtxetik kanpoko garaipena lortu zuen ere Electro Alavesa Araski Ointxek: gasteiztarrek Malosten irabazi zuten, 54-68ko emaitzarekin, atsedenaldian erabakitako neurketan.\nEta asteburuko amaieran, Loiola Indautxuk Torrealday Asesores Hondarribia gainditu zuen 47-34, partiduaren hasiera onari esker.\nLidertzarako lehia hartu zuen La Sallek eta porrotik jaso gabe mantentzen da. Bilbotarrek Tabirako Baqueri irabazi zioten 73-64ko emaitzarekin, partiduari buelta emanda azken minututan: 8 puntuko aldea durangarrentzat azken laurdenaren faltan eta etxekoen 17-2ko partzial ikusgarria. Fundibide ISB bigarren sailkatua da, garaipen erosoaren ondoren Olabide Ikastolan (21-53). Eta Askartza Claret-ek Egibide Araski gailendu zion 58-49.\n4 martxoa, 2020|Junior Euskal Liga, Junior Mutilak, Junior Neskak, Nabariak|


Free chat Argyll eta Bute. Ausazko arrotz doan txateatu berehala Argyll eta Bute tik.\nFree chat Argyll eta Bute\nOngi etorri Chatroulette Argyll eta ButeEdozein lekutan, munduko pertsona aleatory bat konektatzeko. Chatroulette Argyll eta Bute dezakezu honako aukeren artean aukeratu:- Guztiak pertsona mota Argyll eta Bute doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nArgyll eta Bute hirien zerrenda:\nBaile Mor, Iona\nCuan Ferry, Seil\nFishnish, Isle of Mull


Arrigorriagako Udala - Belaunaldien arteko I. Solasaldi Literario Dialogikoa\nBelaunaldien arteko I. Solasaldi Literario Dialogikoa\nEkainaren 7an, eguerdiko 15:00etan (eskola ordutegiaren barruan) Abusuko Bibliotekan lehenengo Solasaldi Literario Dialogikoa izango da eta bertara adin guztietakoak hurbildu ahal izango dira; izan ere, belanauldien arteko solasaldia izango da William Shakespeareren “Romeo eta Julieta” liburua komentatzeko.\nAntzezlan honen egokitzapena erabili dute Zamakola eskolako 6. mailako ikasleek tertulia dialogikoen dinamika praktikan jartzeko, hitz egiteko txandak errespetatuz eta moderatzaile lanak ere txandaka eginez.\nEkainaren 7ko solasaldiak Jabi González tutorearen ikasleak eta Iratxe Lópezek dinamizatutako liburutegiko irakurle klubeko kideak batu ditu lehenengoz eta auzotar guztiak daude gonbidatuta bertan parte hartzera gaztelaniaz izango den saio bitxi honetara. Gomendagarria da egun horren aurretik liburua irakurtzea.


“Amurrio Harro”, LGTBIQA+ Harrotasunaren Nazioarteko Eguneko programazioa\nEkainaren 28ko LGTBIQA+ Harrotasunaren Nazioarteko Eguna dela eta, egiten ari den askotariko aldarrikapen egitarauan murgilduko da Amurrio ekainean. “Amurrio Harro” programazioa gaur hasi eta ekainaren 18ra arte luzatuko da, ospakizunaren egun handira arte. Erakusketak, ahalduntze-tailerrak, zinema eta antzerkia izango dira, besteak beste.\n“Amurrioko Udalarentzat garrantzitsua da LGTBIQA+ kolektiboa ahalduntzea eta gizartea sentsibilizatzen lan egitea. Joan den hilean LGTBIQA+fobiaren aurkako Nazioarteko Egunaren inguruan hainbat jarduera antolatuz egin genuen bezala, ekainean gutariko bakoitzari sentitzen garen bezalakoak izateaz harro egotea dagokigu”, azaldu du Ixone Saratxaga Berdintasuneko zinegotziak.\n“Amurrio Harro” programazioa\nEkainak 6: Amurrio Antzokiak “I hate New York” zine-foruma hartuko du 18:00etan. Sarrera doakoa izango da leku guztiak bete arte.\nEkainak 18: Programazioaren egun handia izango da eta egun osoan zehar jarduerak egingo dira Juan Urrutia parkean.\n13:30 Pregoia eta musika-poteoa Juan Urrutia plazatik.\n15:00 Bazkaria. Doakoa izango da, baina Kultur Etxean izena eman beharko da ekainaren 11 baino lehen.\n17:00 “Mari, Meri eta Lari” antzezlana.\n18:00 “Haus Of Whores”, Drag Queen Show-a.\n19:45: Dj Rosamari\n1990eko maiatzaren 17tik, OME-k homosexualitatea gaixotasunen zerrendatik kendu zuela ospatzen da. Horregatik, LGTBI kolektiboetako pertsonentzat balio esanguratsua du, eskubideen aldeko eta diskriminazioaren aurkako jardueren ardatz katalizatzaile gisa, gaur egun oraindik ere aurre egin behar baitio araudiarekin bat ez datorren pertsona orok.\nPandemiaren eraginez azken bi urteak benetan latzak izan dira herritar guztientzat, are gehiago LGTBI kolektiboarentzat, gehien kolpatu dutenetako bat izan baita. Izan ere, desberdintasunaren arrakala areagotu egin da eta kalteberatasun-egoerak eremu askotan indartu dira, sare sozialetan esate baterako. Aurten ere, Eusko Jaurlaritzak, Berdintasun, Justizia eta Gizarte Politiketako Sailaren eta Berdinduren bitartez, sexu- eta genero-aniztasunarekiko gorrotoak eragindako erasoak salatzeko ahotsa altxatzen du, LGTBI kolektiboaren aurkako aurreiritzi ugari munduko eskualde askotan indarrean jarraitzen du eta.\nBeharrezkoa da gure gizartean oraindik indarrean dauden diskriminazioen aurkako borroka sendotzen jarraitzea, askotan ikusezin bihurtzen diren genero-identitate, -orientazio eta -adierazpen guztiak errespetatuak izan daitezen. Gizarte osoaren erantzukizuna da diskriminazio eta indarkeria mota guztien aurka borrokatzen jarraitzea.\nHerritar guztion zeregina da ahaleginak batzea gizarte inklusibo eta anitza lortzeko, aniztasuna aztertzen ari garen esparrutik ulertuta, baina baita zentsu zabal batean ere. Berdinduk ahaleginak batuko ditu gizarte-eragile guztiekin, gizarte bidezkoagoa, errespetuzkoagoa eta integratzaileagoa eraikitzeko. Berdintasunerako eskubidearen eta sexu- eta genero-orientazioagatiko diskriminaziorik ezaren alde lan egiten jarraituko dugu, aniztasunaren bizipen askea sustatzeko helburuarekin.\nBerdindu Zerbitzuan, gaur zein urteko beste 364 egunetan, LGTBI pertsonen eta haien ingurukoen ondoan jarraituko dugu, LGTBIfobiaren aurka borrokatzen.\nLa Casonak Aiaraldeko Mugimendu Feministari buruzko erakusketa hartuko du maiatzaren 28ra arte\nAmurrioko La Casonak Aiarako Mugimendu Feministari buruzko erakusketa hartuko du maiatzaren 28ra arte, Bor-bor Aiaraldeko Feminismo Elkarteak antolatuta.\nEskualdeko hainbat udalerritan zehar egiten ari den erakusketak Aiarako Mugimendu Feministaren historiaren ibilbidea erakusten du, hamarkadaz hamarkada, eta hainbat panelen bidez historia, aldarrikapenak eta ekintzak azalduz joango da.\nAiarako Mugimendu Feministaren historia aztertzeaz gain, erakusketaren helburuen artean ibilbideak eta aldarrikapenak sozializatzea dago, aintzatespen publikoa eta soziala sustatzeko.


Gazteen Mendi Bizikleta Txapelketa hilaren 25ean, Mendibilgo Txaran . diariovasco.com\nGazteen Mendi Bizikleta Txapelketa hilaren 25ean, Mendibilgo Txaran\nArkaitz Iza, OTXEko arduraduna, eta Enekoitz Markos kirol zinegotzia OTXEko bi txirrindulariekin. / GOIZARIN\nInfantil (14-15 urte) eta alebin (11-12 urte) mailako gazteek parte hartuko dute\nOarsoaldeko Txirrindularitza elkarteak antolatuta, Gazteen Mendi Bizikleta proba egingo da datorren otsailaren 25ean, Ugaldetxo auzoan dagoen Mendibilgo Txaran. Txapelketa mendi bizikleta proba izango da, alebin eta infantil mailako gazteei zuzendua, txirrindularitza modalitateko kirol txartela izan ala ez izan, guztiei zabaldua.\n«Lasterketa honen helburua mendi bizikletaren erabilpena sustatzea da eta baita Otxe txirrindularitza eskolaren sustapena ere», adierazi du Arkaitz Izak, elkarteko arduradunak.\nLehiaketaren ezaugarriak hauexek izango dira: Zirkuitua 1,5 km-koa izango da, Mendibilgo Txara mendiaren inguruan. Hortaz, irteera eta helmuga Txarako parkean izango du (Frantzisko Urdinola kalea 9, Oiartzun). Aparkalekuak, berriz, Ugaldetxo auzoko Frantzisko Urdinola kalean eta Hilerriaren inguruan izango dira.\nIzen-ematea egunean bertan egingo da. «Arratsaldeko 15:30ean hasiko da eta 16:30ean irteera emango da», zehaztu du Izak.\nTxapelketan, lehenik alebinen txanda izango da eta horiek amai-tzean Infantil mailakoei emango zaie irteera. Sariak, berriz, kategoria bakoitzeko lehenengo hiru neska eta mutil sailkatuei emango zaie.\nTxirrindulariek osatu beharreko itzuli kopurua honakoa izango da: infantilak lau itzuli eta alebinak, aldiz, bi.\nBehin txapelketa amaituta, sari banaketarekin batera txokolate beroa eta opariak banatuko dituzte partehartzaile guztien artean. «Dutxak ere izango dira, Elorsoro kiroldegian», diote antolatzaileek.\nInteresatuek informazio guztia eta kontaktua www.otxe.org helbidean izango dute.


Berriak - Adimen Lehiakorra\nIntsulinazko adabaki adimendun bat erabil liteke diabeteserako injekzioen ordez\nAdabakiak ehunka "mikroorratz" ditu, eta orratzek intsulina-karga berehala askatzen dute odoleko azukre-maila oso altua denean.\nKooperatibak indukziozko sukaldeetarako osagaiak hornituko ditu. Gaur egun dituen instalazioak handitu behar izan ditu, negozio berriko eskaerei erantzuteko. 235 milioi euro fakturatzea aurreikusten du ekitaldi honetan.\nLazpiurrek beste patente bat lortu du txertaketa-makineriarako\nLazpiur forjaketa-makinerian eta -tresnerian espezializatutako enpresa industrialak beste patente bat lortu du zirkuitu inprimatuaren gainean osagaiak txertatzeko makinetarako buru bat garatzeagatik.\nEuskal siderometalurgia kaltetuta, petrolioaren krisiaren ondorioz\nPetrolioaren krisia eragin negatiboa izaten ari da Euskal Herriko siderometalurgiako eta industriako enpresetan.\nMetalezko ontzien birziklapena %74,7koa da Europan\nMetal Packaging Europek emandako azken datuen arabera, 2013an 3 milioi altzairuzko ontzi eta aluminiozko edari lata baino gehiago biriziklatu ziren Europan; horrek metalezko ontzi zurrunen birziklapenaren tasa %74,4ra arte igotzea ekarri zuen.\nHegazkin komertzialen bi fabrikatzaile nagusiek —Airbus eta Boeing— ezin dituzte behar bezain azkar eraiki hegazkinak. Nahiz eta 2010etik ekoizpena % 41 handitu, itxarote-zerrenda luzeak dituzte entregetan. Aurreko aldietan, ekoizpena handitzeko...\nIngeteamek 55 milioi inbertituko ditu I+Gan, energia berriztagarrien dibisioa indartzeko\nIngeniaritza-enpresak Europako Inbertsio Bankuaren mailegu batekin indartu du bere berrikuntza-politika\nZelula ametan oinarritutako sendagaien garapena\nEuskal Herriko Unibertsitateko NanoBioCel ikerketa-taldeak zelula ametara egokitutako sendagaiak diseinatzeko eta garatzeko sistema biomimetiko bat garatu du. Sistema horri esker, sendagaien funtzionalitatea hobetu daiteke eta indar terapeutikoa...\nSchneider Electric, KIC InnoEnergyko akziodun eta bazkide nagusia\nSchneider Electric konpainia, zeina energiaren kudeaketan eta automatizazioan aditu globala baita, Europan berrikuntza energetikoa sustatzen duen KIC InnoEnergy ko akziodun eta bazkide nagusia izango da aurrerantzean.\nMunduko galtzetin adimenduenek korrika egiten erakusten dute\nArropa-mota berezi bat, hasiera batean ohiko arropa baten berdina oinbularraren gainean dagoen sentsore batengatik izan ezik.


Gaiak: Pedro Usabiaga. (Argazkilaria): “Ezagun izateak ardura handia dauka” - Euskonews\nARIZETA, Beñat CRESPILLO, Ibon GALAN, Eduardo PEREZ, Luis\nKazetaritza ikasten hasi zinela irakurri dugu. Baina zerk eraman zintuen karrera hori utzi eta argazkigintza profesionalean hastea?\nMomentu horretan, oso ezaguna den “Madrilgo Mobida” deituriko epoka zen, eta ez nuenez hori galdu nahi, garaiko pertsonei argazkiak ateratzen hasi nintzen. Argazkia: Maider Sillero Alfaro.\nZenbat urte daramazu argazkilari lanetan?\nHogeita zazpi urte daramatzat argazkilaritza munduan sartuta.\nArgazkiak ateratzeko talentuarekin jaiotzen da edo ikasten joaten da?\nTxikitatik zerbait eduki behar da argazkiak ondo ateratzeko, baina baita ere ikasten joaten zara urteak pasa ahala. Niri gurasoek oparitu zidaten lehen kamera, pixka bat zentratzeko, nahiko bihurria bainintzen.\nOso ikasle txarra nintzen, ez zitzaidan eskolako ezer interesatzen. Oso nota txarrak ateratzen nituen, eta ikusi zutenez zinea asko gustatzen zitzaidala eta asko erreparatzen niela argazkien egiteko moduari, kamera oparitzea pentsatu zutela, pixka bat txintxoago izateko. Nikon bat zen. Nire familiakoei atera nizkien nire lehen argazkiak eta ez zitzaizkidanez gaizki ateratzen, ideia ona zela konturatu ziren. Gainera nire familian ez zegoen inortxo mundu honetan sartuta.\nZer esan nahi du zuretzat argazkilaritzak?\nArgazkilaritza, momentu bat hartzea da, baina ez beti momentu erreal bat. Bestetan errealitatea zehatz–mehatz hartzean datza, baina nik ez dut horrelako argazki asko ateratzen.\nNola iritsi zinen argazkilari famatu izatera?\nEsan bezala, hasi nintzenean, mugimendu asko zegoen Madril aldean, eta hor argazkiek indar handia zeukaten. Gero Sharon Stone ezagutu nuen –oraindik famatua ez zenean– eta harremana eduki genuen. Sharon Stonek izena hartu zuenean (“Instinto b?sico” pelikularekin), argazki saio bat eman zidan, Madrilen pasatakoarengatik eskerrak emateko. Saioak arrakasta handia eduki zuen mundu osoan, momentu hartan ez zituelako argazki sesio asko ematen Sharon Stonek. Brad Pitt aktoreari eginiko argazkia. Argazkia: Pedro Usabiagak utzia.\nNola daramazu aldizkari famatuenek, zure lanak hala nola eskuratu nahi izatea?\nOndo eramaten da. Nire ustez, bakoitza bere lanagatik ezagutua izatea oso polita da, hori da alde ona. Baina badauka beste alde bat ere; ezagun izateak ardura handia dauka, geroz eta hobeto egin behar duzulako, gainera famatu bati argazkia aterako diozunean zerbait prestatu behar duzu, ezin zara estudiora ezer gabe iritsi.\nZein izan da inoiz jaso duzun onespen handiena?\nNeretzat jendeak egiten dudana gustuko izatea da. Sari garrantzitsuak ere jaso ditut, baina hala ere, denbora asko ikusi gabe daramadan lagun batekin elkartu eta bere hiriko egunkarian nire argazki bat ikusi eta nitaz gogoratzea da, hori da garrantzitsuena. Gero sariei dagokienez, oso sari garrantzitsua lortu nuen “La Union” taldearen portadarekin.\nZergatik dira zure argazki gehienak txuri beltzean ?\nAgian jendeak ezagutzen dituen argazki gehienak txuri beltzean dira; horrela artistikoago gelditzen delako egiten ditut. Baina nik ere argazki asko egiten ditut koloretan!\nZein famaturi egin zenizkion lehen argazkiak?\nFutbola edo zinea zure afizioen artean daude?\nZinea asko gustatzen zait, eta zinearekin zerikusia duten gauza asko egin ditut. Bueno, eta futbola... Nik txikitan futbola gorrotatzen nuen, ez zitzaidan batere gustatzen, baina futbolariei argazkiak ateratzen hasi nintzenean, kirola ere interesatzen hasi zitzaidan, eta orain futbol jarraitzailea naiz.\nAsko gustatzen zait Eva Mendez, adibidez. Baina pertsona guztiak berdin tratatzen ditut, famatua izan edo ez izan berdin zait.\nFamatuak al dira argazkiak ateratzeko eskatzen dizutenak?\nBatzuetan. Adibidez, emazte eta semeekin argazkiak edukitzea gustatuko litzaiekeelako eskatzen didate, baina gehienetan aldizkari baten enkargua izan ohi da. Beraiek esaten didate elkarrizketa bat dutela eta argazkiak ateratzeko denbora dudala. David Villa futbolaria. Argazkia: Pedro Usabiagak utzia.\nLiburuak ere egin dituzu...\nLiburu bat prestatu dut futbolari desberdinen argazkiekin eta egindako beste argazki liburu bat, aktore–aktoresen gainekoa, guztiak neuk eginak. Bi lan hauek pertsonalagoak eta arruntasunetik ateratzen direnak, hau da, aldizkariekin lanak....\nFamaturen baten anekdotarik baduzu?\nBai asko, baina batzuk ezin dira kontatu. Adibidez bat; Silvestre Stalonerekin gertatutakoa 1992 urtean. Golfoko Gerra garaia, ez zegoen Europara pelikula aurkeztea etorri nahi zuen aktorerik. Talde horretan Silvestre Stalone zegoen, bera nahiko harroa izanik, ez zuen etorri nahi. Bere pelikula aurkezteko (Rocky) Stockholm hiria aukeratu zuen, eta han bildu zituen argazkilari eta periodista guztiak.\nNi, kazetari batekin joan nintzen, eta ez zitzaion oso ongi erortzen aktorea, harroa zela uste baitzuen. Nik normalean, lehenik argazkiak ateratzen ditut eta gero kazetariak elkarrizketa egiten dio, baina egun horretan alderantziz egin genuen. Kazetariak Silvestre iraindu zuen, bizkartzainak etorri ziren gure bila eta saio hartatik bota gintuzten. Bueltako bidaian, nire lagunari esan nion hurrengoan nire modura egingo genuela, horrela gutxienez argazkiak edukiko genituzkeen eta\nZer genero da zure gustukoena? (Erretratuak, publizitatea...)\nErretratua da gehien gustatzen zaidana. Pertsona bat aurrean izatean berarekin zer egin pentsatzea da, nola enfokatu, zenbat argi jarri, koloretan egin... Baina aldi berean dagoen zailena da, ahalik eta errealistena izatea bilatu behar duzulako. Modeloei argazkiak ateratzea nahiko erraza da, beraien lanbidea delako, baina futbolari bati argazkiak ateratzeak lan gehiago darama.\nNola uste duzu aldatuko dela argazkigintza etorkizunean?\nDagoeneko argazkigintza asko aldatu da digitalizazioarekin. Halere, nik ez dut argazki analogikoak ateratzeari utzi nahi, nire ustez hori delako argazkilaritzaren xarma. Baina beste alde batetik, duela 20 urtetik hona asko aldatu da era digitalarekin, gauzak erraztu dira.\nGaur egun edozer gauza egin daiteke argazki kamera batekin. Adibidez, duela 15 urte, argazki bat atera eta aktoresak betzuloak bazituen, laborategi batera eraman behar ziren negatiboak, gizon batek negatiboak margotu eta betzuloak kentzeko. Baina orain photoshoparekin oso erraz eta oso azkar kentzen dira. Eta ez dakit nola aldatuko den argazkilaritza, baina espero dut ez galtzea kamera analogikoaren xarma. Baina halere, digitalarekin dena azkarragoa da eta momentu batean egin daiteke argazkia eta edonora bidali.\nBeraz, Photoshopa erabiltzen duzu.\nBai noski, beti. Argi dago, aldizkarietan ateratzen diren pertsonai ederrenak ez direla benetan horrelakoak, denak daude programa horiekin “ukituak”. Argazkia sartu eta bertsio oso aldatu bat egin dezakezu, azaleko kolorea aldatu, begien kolorea, argalagoa jarri... Lehen esan bezala orain hori guztia egitea oso erraza da, denbora gutxian argazkia atera eta oso desberdina den beste bat eduki dezakezu programari esker.\nGaiak: Alain Gardinier: “Surfak fisikoki ongi izaiten laguntzen nau, askatasuna ekartzen ”\nCHRISTMANN, Aurélie / ETXELEKU, Mathilde / PHILLIPS DUCAU, Alaia\nGaiak: Angeluko Hormadi hockey taldea, garapen harrigarria


Amarauna - Ikasnova\nAmarauna Haur Hezkuntzatik hasita Batxilergora, LHra, Helduen Hezkuntzara eta abarrera doan hezkuntza-baliabideen biltegi bat da. Oraingoz, 5.600 baliabide baino gehiago ditu eta ia 500 erabiltzaileko komunitatea.\n1.000 ikasgai baino gehiago ditu, kategoria hauetan antolatuta:\nGizarte eta gizarte zientziak\nIkasgaiak euskaraz eta gaztelaniaz daude, eta plataforma 8 hizkuntzatan konfigura daiteke. Baliabideak hizkuntzaren arabera ere iragaz daitezke.\nBaliabideetera sartzeko ez da erregistratu beharrik, fazetatutako bilatzaile bati esker, baliabideak aurkitzea oso erraza delarik. Azken hau hemendik egingo genuke:\nEusko Jaurlaritzako Hezkuntza Sailaren Berritzegune Nagusiaren “Etxean ikasten” baliabidea nabarmendu behar da. Edukia euskaraz eta gaztelaniaz dago.\nIrakasleentzat erregistratzeko aukera erabiltzea gomendatzen dugu, norberak ikasteko gune bat sortzeko aukera ematen baitu, interesatzen zaizkizun baliabideak gehitzeko. Komunitatearekin partekatzeko baliabide propioak eskaintzeko aukera ematen du, gainera.\nAlderdi sozial bat badu ere, zure hezkuntza-interesak partekatzen dituzten beste irakasle batzuekin harremanetan jartzeko eta haien jarraipena egiteko aukera ematen duena.\nErregistratzean, plataformaren zeharkako espazioan sartzen da:\nErregistratzeko, datu pertsonal eta profesional batzuk osatu behar dira, hala nola, lan egiten den zentroaren zenbakia, ikastetxearen izena, etab. Erregistroa bidali eta minutu gutxira, mezu elektroniko bat jasotzen da gonbidapen batekin. Gonbitea gure datu eta interesekin beteko dugu, eta dagoeneko zeharkako gunean gaude.\nAmarauna Eusko Jaurlaritzako Hezkuntza Sailaren baliabidea da. Baliabideen deskribapena askotan euskaraz agertzen da, nahiz eta gaztelaniazko iragazian hautatu, baliabideen deskribapena da euskaraz agertzen dena, baino estekara joan ondoren, baliabidea aurrez aukeratutako hizkuntzan aurkitzen duzu.\nArgitaratuta Baliabideak, Berriak-nEtiketak Amarauna, Eusko Jaurlaritza, hezkuntza-baliabideak